V Dubaji servírujú najväčšie jedlo sveta

Dubaj je hlavné gastronomické mesto v regóne. Pozrite sa, čo ochutnať a kde vám to naservírujú.

Hovorí sa, že ak chcete spoznať krajinu, je dôležité spoznať aj jej jedlo. Dubaj je domovom viac ako dvesto národností sveta. Nečudo, že tu narazíte na hotový gastronomický výbuch. Základom jedálnička tejto púštnej oblasti je mäso, obilie a mliečne výrobky. Horúcim trendom v Dubaji je príprava jedál z miestnych ekofariem, ktoré v púšti okolo Dubaja dokážu vyprodukovať široký sortiment zeleniny. Takmer všetky tradičné jedlá tvorí dusené mäso a recepty pripravované v jednom hrnci. K hlavným koreniam patria šafrán, kardamón, kurkuma a tymián. Zavedenie ryže do jedálnička prišlo až časom, vďaka rozvoju obchodovania a prílevu obchodníkov do regiónu. Legendárnu Plnenú ťavu nájdeme zapísanú aj v Guinnessovej knihe svetových rekordov, ktorá ju popisuje ako “najväčšie jedlo sveta, ktoré je zapísané na menu”. Pôvodne beduínsky slávnostný svadobný recept tak dnes dokonale odráža všetok luxus Dubaja. Môžete si tak v jednom jedle vychutnať varené vajcia a ryby a okrem pečenej ťavy aj pečené kurčatá a jahňacie mäso. Obľúbeným predjedlom, alebo desiatou je Hummus. Tradične sa vyrába z cícera, olivového oleja, tahini pasty, citrónovej štavy, cesnaku a soli. Jemná hustá kaša sa môže podávať priamo s pita chlebom, alebo sa podáva ako dip k rôznym potravinám. Mäso je dôležitou súčasťou jedálnička. Veľmi chutným a pre nás menej tradičným jedlom je kaša Al Harees pripravovaé dlhé hodiny. Pripravuje sa varením štipky soli, pšenice a mäsa až kým celá masa nezíska hladkú štruktúru kaše s výbornou chuťou. Miska s kašou sa pred podávaním ešte niekoľko hodín pečie. Chuzi je široko populárne jedlo v Dubajských reštauráciách všetkého druhu a triedy. Na hore ryže so zeleninou a orechmi sa podáva pečené jahňacie mäso. Hovorí sa, že toto jedlo predstavuje základnú chuť Dubaja. Podobne je na tom jedlo  Matchbous. Je to korenené jahňacie mäso s paradajkami, duseným mäsom a ryžou. Zvláštnosťou a základom receptu je “loomi”, čo je korenená zmes vyrobená zo zrelých limetiek a slanej vody. Typickým vegetariánskym jedlom je Tabbouleh. Jeho základ tvorí v podstate šalát z paradajok, zelenej cibuľky a uhorky. Ochutený je čerstvou mätou a citrónovou šťavou. Jedným z najobľúbenejších jedál v arabskom svete je Falafel. Vysmážané gulôčky známe ako ta'amia a slúžia ako arabská náhrada hranolčekov. Jedlo patrí do bežného menu rýchleho občerstvenia, ale podáva sa často aj ako príloha v rôznych jedlách. V Dubaji zabudnite na  všetky burgery a bagety. Tu je najviac konzumovaným pouličným jedlom Shawarma. Jahňacie alebo kuracie mäso je podávané v chlebovom vrecku a obložené s množstvom zeleniny. Vynikajúcou čerešničkou receptu je cesnaková omáčka na záver. Variácie jedla sa líšia od miesta k miestu prípravy, ale jeho popularita je obrovská. A prezradíme, že najviac sa k nemu predáva jahodovo - banánový ovocný nápoj. Esh asarya je tiež známy ako “chlieb háremu”. Je to v podstate cheese cake so šľahačkovou polevou. Vďaka svojej chuti a textúre, ktorá sa v ústach doslova roztápa, má tento dezert v Dubajských reštauráciách špeciálne miesto. K tradičným dezertom patrí aj Mehalabiya. Je to v podstate puding, pripravený z ružovej vody a pistácií. Výborným miestom pre ochutnávky celej škály autentických jedál Spojených arabských emirátov je Seikh Mohammed centrum pre kultúrne porozumenie. Nachádza sa v historickej štvrti Al Fahidi v krásnej zrenovovanej budove veterných elektrární. Od svojho otvorenia v roku 1998 ponúka návštevníkom celý rad aktivít k predstaveniu zvykov a pochopeniu kultúry Spojených Arabských Emirátov. Môžete si rezervovať niektorý z denných jedál a zažiť tradičné raňajky, obed alebo večeru. Stoluje sa v beduínskom štýle, priamo na vankúšoch a hostiteľ vám odpovie na všetky zvedavé otázky týkajúce sa nielen jedál ale aj života v SAE. V Dubaji objavíte originálny mix chutí Európy a Stredného východu. Okrem arabských potravín sú bežné iránske alebo napríklad libanonské. Reštaurácie v Dubaji ponúkajú všetky svetové kuchyne a jedlo je naozaj rôznorodé. V najlepších podnikoch sa angažujú celebritní šéfkuchári ako Atul Kochhar alebo Silvena Rowe. Gordon Ramsay je napríklad spojený s reštauráciou Table9. Vrcholom gastronómie je  Dubaj Food Festival, ktorý sa po prvý krát konal v roku 2014. Autentické zážitky z tradičných jedál si môžete užiť vo vychýrenej reštaurácii Seven Sands na známej pláži Jumeirah. Reštaurácia podáva celodenné menu, teda raňajky, obedy a večere. Za ochutnanie stojí napríklad rybie jedlo Maleh Korsa, alebo tradičné dezerty Choubab (Mohalla), čo sú palacinky plnené sladkými rezancami podávané s ďatlovým sirupom, medom a syrom. Reštaurácia Al Fanar funguje už od šesťdesiatych rokov minulého storočia a bola pomenovaná podľa tradičných petrolejových lámp. O reštaurácii je známe, že podáva tradičné jedlá pripravované “akoby ich varila babička”. Aj vďaka tomu je zvlášť obľúbená u miestnych obyvateľov. Tradičnú kuchyňu v modernom šate a luxuse fialových neónových svetiel môžete ochutnať v reštaurácii Milas. Nachádza sa v Dubai Mall nákupnom centre. Podávajú tradičné jedlá aj rýchle občerstvenie z tradičných surovín. Ale dajú vám aj pizzu. V tomto nákupnom centre sú stravovacie podniky sústredené hlavne pri známej fontáne. Môžete si vybrať aj podľa prostredia a atmosféry reštaurácie. Arabskú kuchyňu v Dubaji podávajú aj reštaurácie Logma, Siraj, Aseelah a mnohé ďalšie. Dobrou správou je, že takmer všetky hotely ponúkajú vo svojich reštauráciách tradičné arabské jedlá, ktoré stoja za ochutnanie.  Vynikajúce last minute ponuky v špičkových hoteloch v Dubaji si môžete pozrieť tu.


Vláda odvolala štátnu tajomníčku Jankovskú z funkcie

Jankovskú odvolali aj z funkcie podpredsedníčky Legislatívnej rady vlády.

BRATISLAVA. Monika Jankovská (Smer) už nebude pôsobiť ako štátna tajomníčka Ministerstva spravodlivosti. Vláda ju na svojom rokovaní v stredu odvolala z funkcie k 4. septembru. Okrem toho ju vláda odvolala aj z funkcie podpredsedníčky Legislatívnej rady vlády SR. Na jej miesto vymenovala štátnu tajomníčku rezortu spravodlivosti Editu Pfundtner. Jankovská v utorok (3. 9.) oznámila, že končí vo funkcii štátnej tajomníčky na ministerstve spravodlivosti pre tlak, ktorý sa dotýka jej rodiny. Avizovala, že chce ďalej pôsobiť ako sudkyňa. Národná kriminálna agentúra vykonala v auguste u Jankovskej zaisťovacie úkony, odovzdala mobilný telefón. Podľa medializovaných informácií mala totiž Jankovská údajne intenzívne komunikovať s Marianom Kočnerom Jankovská akékoľvek kontakty s ním v utorok opätovne odmietla. Kočner je obvinený z objednávky vraždy novinára Jána Kuciaka, pri ktorej zavraždili aj jeho snúbenicu Martinu Kušnírovú. Obžalovaný je tiež v prípade kauzy zmeniek TV Markíza.


Alain Juppé berie hlasy ľavičiarovi Hollandovi i pravičiarovi Sarkozymu

Protestné hlasy pre stredopravého kandidáta Juppého by mohli prísť aj zľava.

BRUSEL, ŠTRASBURG. Francois Hollande a Nicolas Sarkozy sú v boji o francúzsky prezidentský úrad súpermi, pred straníckymi primárkami ich ale spája rovnaká obava. Obaja sa boja, že časť ľavicových voličov namiesto nich radšej podporí umierneného pravicového kandidáta Alaina Juppého, informoval francúzsky server 20 Minutes. Ľavicoví voliči neskrývajú odpor k exprezidentovi Sarkozymu a desať percent z nich v minulotýžd�?ovom prieskume verejnej mienky uviedlo, že sú preto ochotní ísť hlasovať v primárkach pravicových republikánov. Nespokojným ľavicovým voličom by to spravilo dvojnásobnú radosť, uvádza 20 Minutes. Svojimi hlasmi by mohli dosiahnuť prehru Sarkozyho v republikánskych primárkach. Existuje navyše veľká pravdepodobnosť, že prezidentským kandidátom pravice by sa potom stal umiernený Alain Juppé. Toho si vie na rozdiel od Hollanda, podľa prieskumu agentúry TNS Sofres a ďalších sondáží najmenej obľúbeného prezidenta vo francúzskej histórii, mnoho ľavicových voličov predstaviť v Elyzejskom paláci. Stranícke primárky pravice sú otvorené, čo znamená, že v nich môže hlasovať takmer ktokoľvek. Stačí, ak je jeho meno vo voličskom zozname a zaplatí dve eurá na organizáciu hlasovania. Okrem toho musí hlasujúci podpísať vyhlásenie, že súhlasí "so stredopravými republikánskymi hodnotami". Podľa Sarkozyho je nečestné, ak niekto podpíše toto vyhlásenie a hlasuje v primárkach, hoci je hodnotovo ľavičiar. Premiér Manuel Valls zo Socialistickej strany tiež takéto konanie nepovažuje za správne, ale rozhodnutie necháva na voličov. Faktom zostáva, že účasti ľavicových voličov na primárkach pravice nikto nemôže priamo zabrániť.


Sociálne siete zohrávajú veľmi dôležitú úlohu pri protestoch v Alžírsku

Úrady vlani v júni zablokovali internet v celej krajine, aby zabránili študentom podvádzať.

ALŽÍR. Spojené štáty v utorok vyjadrili podporu právu Alžírčanov na protesty po tom, ako ich tisíce opäť vyšli do ulíc na protest proti kandidatúre prezidenta Abdala Azíza Butefliku na piate funkčné obdobie. "USA podporujú alžírsky ľud a jeho právo pokojne sa zhromažďovať," povedal novinárom hovorca ministerstva zahraničných vecí USA Robert Palladino. Demonštrácie proti Buteflikovi sa v alžírskych mestách konali opäť v utorok, informovala agentúra AFP. Dodala, že organizátorom pri zvolávaní protestov výdatne pomáhajú sociálne siete. "Internet umožnil alžírskej mládeži, aby videla, čo sa deje v iných krajinách v kultúre, ekonomike i politike, a všimla si prezidentov oveľa mladších ako ten ich," uviedol pre AFP Brahim Oumansour, analytik pôsobiaci v Paríži v Inštitúte medzinárodných a strategických vzťahov (IRIS). Buteflika má totiž 82 rokov, podlomené zdravie a po mozgovej príhode používa invalidný vozík. Jeho odporcovia tvrdia, že už nie je spôsobilý viesť krajinu a zdôvodňujú to nielen jeho zdravím, ale aj chronickou korupciou a nedostatočnými ekonomickými reformami, ktoré by zmiernili vysokú nezamestnanosť. Tá presahuje vo vekovej kategórii do 30 rokov 25 percent. Skupiny, ktoré mobilizujú ľudí prostredníctvom internetu, zahŕňajú aj sieť aktivistov založenú v decembri. Jeden z jej členov priznal, že "sociálne siete zohrávajú veľmi dôležitú úlohu a oznamy sa na nich môžu šíriť rýchlejšie". Tento aktivista je však presvedčený, že "pravidelné osobné stretnutia tiež zohrávajú dôležitú úlohu pri upevňovaní pozícií aktivistov v teréne". Rozličné platformy na internete síce v Alžírsku nie sú zakázané, ale prakticky v celej krajine sa počas prebiehajúcich protestov šíria medzi ľuďmi správy, že internet je nedostupný. Dávno predtým, ako sa začali demonštrácie proti Buteflikovi, úrady vlani v júni zablokovali internet v celej krajine, aby zabránili študentom podvádzať pri maturitných skúškach. Mnohí účastníci demonštrácií proti Buteflikovi sú prekvapení, že zatiaľ nepristúpili k zatýkaniu za zverejňovanie materiálov a správ. Minulý štvrtok bolo však zadržaných _ a neskôr prepustených _ vyše desať novinárov, ktorí v skupine asi 100 kolegov protestovali proti cenzúre spravodajstva o protestoch proti Buteflikovi.


Polícia v Dubaji dostane roboautá, ktoré vedia rozpoznávať tváre

OR-3 hliadkuje non-stop, číta tváre aj tabuľky s poznávacím číslom.

DUBAJ, BRATISLAVA. Už tento rok začnú ulice Dubaja strážiť malé autonómne autá, ktoré budú doprevádzať lietajúce drony. Pomôžu s hľadaním a stíhaním podozrivých osôb. Ohlásili to tento týždeň zástupcovia mesta. Dubaj sa chce ukázať budúcnosť silových zložiek, hovoria. Od miniáut by však ľudia nemali očakávať rýchle naháňačky ako z amerických filmov. Počas demonštrácií sa roboty pohybujú nanajvýš rýchlosťou chôdze. Štvorkolesové bezpečnostné vozidlo však so sebou nesie drona, ktorý dokáže pozorovať miesta a ľudí, ku ktorým sa robot nedostane. Hliadkovacie miniauto OR-3 jazdí samé, trasu si vyberá pomocou strojového učenia. Polícia môže robota ovládať aj počítačom na diaľku. Vozidlo má tiež zabudovanú termokameru a dokáže čítať tabuľky s evidenčným číslom. Singapurská firma OTSAW Digital, ktorá robotické policajné auto vyrába, nazýva svoj produkt ako vôbec prvou kombináciou auta a drona. Dubajská polícia hovorí, že roboti nemajú nahradiť ľudí, ale zlepšiť využitie ľudských zdrojov. OTSAW hovorí, že vozidlá sa dokážu samé nabíjať a preto môžu hliadkovať non-stop. "S pomocou technológií a robotov chceme rozšíriť našu činnosť. V podstate sú našim cieľom bezpečné a mierumilovné ulice aj bez množstva strážnikov," povedal šéf dubajskej polície Abdullah Khalifa Al Marri. V máji zamestnala dubajská polícia vôbec prvého policajného robota, ktorého volá Robocop. Jeho úlohou nie je násilné vykonávanie spravodlivosti, ale oveľa prostejšie kontrolovanie turistických atrakcií. Robocop hovorí po anglicky a po arabsky, čoskoro by mal hovoriť štyrmi jazykmi, povedali zástupcovia mesta. Robocop je pritom len prvým z mnohých elektronických policajtov. V najbližších rokoch chce mesto predstaviť takmer trojmetrový model, ktorý bude schopný dosiahnuť rýchlosť takmer osemdesiat kilometrov za hodinu. Ovláda ho človek, ktorý sedí vnútri a dokáže tiež niesť ťažkú výbavu. Dubaj plánuje, že do roku 2030 by roboti mali tvoriť až štvrtinu jeho polície.


Najviac slovenských firiem platí dane do tisíc eur

Počet podnikov, ktoré vykazujú nulu, v priznaní narastá.

BRATISLAVA. Najviac podnikateľov, takmer 80.000, odviedlo v daňovom priznaní sumu do 1000 eur. Za nimi nasledujú firmy s daňami v rozmedzí od 1000 do 10.000 eur. No rovnako medziročne narastá aj počet firiem, ktoré na dani neodvádzajú nič. Ukázala to analýza spoločnosti Bisnode, ktorá analyzovala dáta k 1. polroku 2018 146.050 spoločností podnikajúcich na Slovensku. "Pravidelné porovnania sú dobrým ukazovateľom ekonomického vývoja v spoločnosti a zároveň odkrývajú nové trendy, ktoré ovplyvňujú spoločenské nálady aj v oblasti podnikania a obchodu," vysvetľuje analytička Bisnode Petra Štěpánová. Z analýzy ďalej vyplýva, že najviac, až 79.834 podnikov, odviedlo na dani sumu v rozpätí od 0,1 eura do 1000 eur. Táto skupina vedie v rebríčku už od roku 2011, kedy spoločnosť Bisnode začala údaje zaznamenávať. Kontinuálne narastá počet firiem, ktoré do štátnej pokladnice odvádzajú daň v rozmedzí od 1000 do 10.000 eur, k 1. polroku ich bolo 38.477, čo je 80-% podiel oproti údajom za rok 2016. "Nárast rovnako zaznamenávame aj pri podnikoch, ktoré spadajú do kategórie odvedenej dane od 10.000 do 100.000 eur. Aktuálne ich je 11.473, no tento údaj ešte porastie. Vnímame to ako potvrdenie toho, že slovenskej ekonomike a firmám sa dobre darí," hovorí Štěpánová. V medziročných porovnaniach je stále vysoký počet spoločností, ktoré v priznaní vykazujú nulu, prípadne stratu. Nulová daň z príjmov za rok 2017 vyšla v priznaní 14.452 firmám. "Počet podnikov, ktoré vykazujú nulu, v priznaní narastá, čoho sme boli svedkami aj v minulom roku, kedy nulovú daň priznalo spolu 20.183 podnikov. Aktuálne číslo - 14.452 firiem s nulou v priznaní za rok 2017, predstavuje 72-percentný podiel oproti roku 2016. Očakávame, že toto číslo bude ešte vyššie. Väčšina z týchto firiem investuje do rozvoja podnikania, čo môže byť jeden z dôvodov, prečo firmám vychádzajú záporné čísla v daňovom priznaní," dodáva Štěpánová. Analýza ďalej ukázala, že sumu do jedného milióna eur zaplatí štátu 1666 spoločností. Viac ako milión eur na dani priznalo zatiaľ 148 podnikateľských subjektov.


Štát sa rozhodol. Drahú diaľnicu na Kysuciach postaví

Úsek diaľnice D3 Čadca, Bukov - Svrčinovec postaví konzorcium okolo Strabagu za 239,1 milióna eur.

BRATISLAVA. Kilometer úseku diaľnice na Kysuciach vyjde na 42 miliónov eur. V júni tento úsek mimovládna organizácia INEKO označila za predražený. Napriek tomu sa štátna Národná diaľničná spoločnosť 5,6-kilometrový úsek diaľnice D3 Čadca, Bukov - Svrčinovec rozhodla postaviť. Ponuku konzorcia firiem okolo rakúskej spoločnosti Strabag sa rozhodla akceptovať. Firmám, ktoré v súťaži ešte z čias exministra dopravy Jána Počiatka (Smer-SD) ponúkli 239,1 milióna eur, poslala akceptačný list. Národná diaľničná spoločnosť ho zverejnila na webe Úradu pre verejné obstarávanie. O svojom definitívnom rozhodnutí však mlčí. „Proces verejného obstarávania zhotoviteľa tohto úseku ešte nebol ukončený. S výstavbou úseku sa začne po podpise zmluvy s úspešným uchádzačom,“ povedala hovorkyňa Národnej diaľničnej spoločnosti Eva Žgravčáková. Výstavba úseku na Kysuciach vyjde štát drahšie, ako pôvodne očakával. V tendri pri úseku Čadca, Bukov – Svrčinovec NDS chcela na výstavbu autostrády minúť sumu do 199 miliónov eur. Nakoniec je to takmer o 40 miliónov eur viac. Okrem Strabagu sú členmi združenie aj Hochtief so spoločnosťou Porr. Práve Porr sa napríklad podieľa na výstavbe bratislavského obchvatu cez PPP projekt za približne 1,7 miliardy eur. Rovnako ako štátna Národná diaľničná spoločnosť ani stavbári rozhodnutie nekomentovali. „Vzhľadom na to, že verejné obstarávanie ešte nebolo definitívne ukončené, nebude sa naša spoločnosť k predmetnej otázke vyjadrovať,“ povedala Ivana Gregorová zo Strabagu. Na to, že ide o predražený úsek, upozornil začiatkom leta spomínaný mimovládny inštitút INEKO. Významne to prevyšuje úroveň, za akú sa v iných krajinách stavajú náročné tunelové úseky diaľnic, vravel v júni jeho analytik Ján Kovalčík, ktorý bol šéfom stratégií na ministerstve dopravy za Jána Figeľa. Dokonca aj na Slovensku sa cena na enormných vyše 40 miliónov eur za kilometer podľa neho vyšvihla iba jediný raz – na extrémnom úseku, ktorého polovicu tvorí tunel a zvyšok estakáda ponad vodnú nádrž. Spolu so súťažou na stavbu tohto úseku štát tendroval aj výstavbu obchvatu Prešova a čiastočný obchvat Košíc. Všetky tri súťaže NDS vypísala približne v rovnakom čase, keď NDS šéfoval Milan Gajdoš. Nominoval ho Ján Počiatek zo Smeru. To viedlo podľa Jiřího Vacka, šéfa analytickej spoločnosti CEEC, k menšiemu počtu firiem vo výberových konaniach, teda i nižšej konkurencii. „Výsledkom môžu byť i vyššie ceny vysúťažených zákaziek,“ hovoril vtedy Vacek. Kovalčík je presvedčený, že pre vypísanie súťaže v časovej kolízii s ďalšími veľkými stavbami sa NDS pripravila o možnosť prijať naozaj dobré rozhodnutie. Dnes už nie je podľa neho čas na reparát, keďže ide o jediný projekt, ktorý NDS môže financovať z Fondu na prepájanie Európy. „Ten vyžaduje dokončenie do roku 2020, čo pri 48-mesačnej lehote výstavby núti NDS začať ešte tento rok,“ vysvetľuje Kovalčík. Za daných okolností preto rozhodnutie považuje za akceptovateľné, ak ostatné predražené tendre NDS zopakuje a obmedzovanie súťaží už nebude opakovať. Národná diaľničná spoločnosť obálky s cenami otvárala v máji, teda rok od vypísania súťaže. Šéfom NDS bol vtedy už Róbert Auxt zo Siete. K rozhodnutiu o akceptovaní ponuky však prišlo o pol roka neskôr. Zmluvu s víťazom by NDS mala podľa informácií SME podpísať v najbližších dňoch. Autostrádu by mali dokončiť do štyroch rokov, teda do roku 2020. „Ide o najpotrebnejší úsek diaľnice D3, ktorý sa mal dávno stavať. Verejnosť by si zaslúžila vysvetlenie, prečo sa finalizácia projektovej prípravy zdržala o celé roky,“ vraví Kovalčík. O pomoci pre región hovorí aj šéf Výskumného ústavu dopravného Ľubomír Palčák. Diaľnica je podľa neho dôležitá, keďže pomôže regiónu. „Dôležité tiež bude či sa diaľnica postaví načas a či tam nebudú dodatky,“ doplnil šéf Inštitútu pre dopravu a hospodárstvo Ondrej Matej. Tento text ste mohli čítať vďaka tomu, že platíte za obsah. Vážime si to.


Niektorí doktorandi vnímali možnosť získať miesto na škole za veľmi náročnú.

BRATISLAVA. Slovenskí doktorandi nevidia svoju budúcnosť na vysokých školách. Vyplynulo to zo zistení terénneho výskumu projektu To dá rozum. Doktorandi tvoria 4,9 percenta študentskej populácie na vysokých školách. Doktorandské štúdium má mnoho špecifík, ktoré ho odlišujú od bakalárskeho a magisterského stupňa. Členovia projektu To dá rozum sa formou skupinových rozhovorov po celom Slovensku rozprávali s doktorandmi reprezentujúcimi širokú škálu vedných disciplín. Ako sa píše na blogu projektu, počas výskumu hovorili s doktorandmi o podmienkach, organizácii a obsahu doktorandského štúdia, aby zistili, čo doktorandom v ich štúdiu najviac chýba a či sa v budúcnosti vidia ako súčasť akademického prostredia. Prvým zistením výskumu bolo, že väčšina účastníkov rozhovorov pokračovala v doktorandskom štúdiu na tej istej škole, kde absolvovali druhý stupeň štúdia. Niektorí študenti, ktorí aj uvažovali nad zmenou školy, poukázali na to, že v školách často držia miesta svojim magistrom a inžinierom. Keď sa členovia projektu pýtali doktorandov, ako ich škola pripravuje na vedeckú prácu, viacerým z nich chýbalo rozvíjanie schopností písať žiadosti o vedecké granty väčšieho rozsahu. Zručnosť písať kvalitné a atraktívne vedecké projekty nenadobudnú, ak im nebude poskytnutá príležitosť byť súčasťou tohto procesu a ak pri tejto práci, ako aj počas celého štúdia, nedostanú spätnú väzbu na nedostatky a slabé stránky ich prístupu k vedeckej práci či ak nebudú systematicky podporované ich kvality a prednosti. Mnohí z doktorandov označili za kľúčový vzťah so svojím školiteľom. Okrem vedeckej práce by mali byť študenti doktorandského štúdia pripravovaní aj na pedagogickú činnosť, najmä ak ich vnímame ako budúcich vysokoškolských pedagógov. Síce doktorandi v mnohých prípadoch vedú už od prvého ročníka cvičenia pre študentov prvého a druhého stupňa, oslovení doktorandi nie sú na učenie systematicky pripravovaní. Často, najmä tým menej motivovaným učiť, neostáva nič iné, len replikovať pedagogické prístupy, ktoré zažili na vlastnej koži. Niektorí doktorandi sa sťažovali aj na to, že musia viesť predmety, na ktoré sa necítia adekvátne pripravení a sú mimo ich výskumnej špecializácie. Ako píše na blogu analytik projektu To dá rozum Stanislav Lukáč, len veľmi malá časť účastníkov výskumu plánuje po skončení štúdia ostať pôsobiť na vysokej škole, skôr sa vidia v súkromnej sfére. Nevýhodou pre mnohých nie je len neatraktívny nástupný plat na pozíciu odborného asistenta, ktorý je vo svojom základe po zdanení a odvodoch nižší ako doktorandské štipendium, no aj uzavretosť škôl. Niektorí doktorandi vnímali možnosť získať miesto na škole za veľmi náročnú, keďže pri klesajúcej študentskej populácii sa mnoho pozícii odborných asistentov na školách neotvára.


Macron navrhuje pomenovať ulice po hrdinoch vylodenia z Afriky

Francúzsko si pripomenulo 75. výročie vylodenia spojeneckých jednotiek v Provensálsku.

PARÍŽ. Francúzsko si vo štvrtok pripomenulo 75. výročie vylodenia spojeneckých jednotiek v Provensálsku na juhu krajiny, ktoré prispelo k oslobodeniu krajiny a urýchlilo koniec druhej svetovej vojny v Európe. Celoštátny spomienkový akt sa konal na národnom vojenskom cintoríne v Boulouris, kde je pochovaných 464 padlých vojakov z jednotiek 1. francúzskej armády generála Jeana de Lattre de Tassigny. Podľa televízie France 3 sa na ňom zúčastnil aj prezident Emmanuel Macron. Operácia Dragoon sa začala viac než mesiac po vylodení spojencov v Normandii. Cieľom ich druhej inváznej operácie bolo odpútať časť nemeckých síl zo severozápadného Francúzska a najmä získať významné stredomorské prístavy Marseille a Toulon. Cez obidva tieto prístavy už v októbri 1944 prúdila tretina všetkých zásob dovážaných z USA a potrebných pre ďalší postup spojencov smerom na územie Nemecka. Na operácii Dragoon sa zúčastnili americké a francúzske jednotky, ktoré sa do bojov vydali zo severnej Afriky, Korziky a juhu Talianska. Macron vo svojom prejave v meste Saint-Raphaël v departemente Var vyzdvihol odvahu príslušníkov francúzskej armády zo severnej a subsaharskej Afriky, ktorí sa zúčastnili na vylodení, a vyzval starostov francúzskych obcí a miest, aby po týchto hrdinoch pomenovali ulice a námestia či budovy. "Mená, tváre a životy týchto hrdinov Afriky musia byť súčasťou našich životov ako slobodných občanov, pretože bez nich by sme slobodnými neboli," vyhlásil Macron. Na slávnostnom zhromaždení sa zúčastnili aj prezidenti Guiney a Pobrežia Slonoviny, Alpha Condé a Alassane Ouattara. Prítomný aj bol francúzsky exprezident Nicolas Sarkozy.


BRATISLAVA. Nálada v slovenskej ekonomike sa v marci zlepšila. Ako ďalej informoval Štatistický úrad SR, indikátor ekonomického sentimentu v marci oproti hodnote z minulého mesiaca vzrástol o 1,2 bodu na úroveň 103 bodov. Podpísalo sa pod to zvýšenie dôvery v priemysle, službách a stavebníctve v predchádzajúcom mesiaci a čiastočne priaznivý vývoj v priemysle počas marca. Aktuálne indikátor zaostáva za hodnotou dlhodobého priemeru o 0,8 bodu a za výsledkom rovnakého obdobia minulého roka o 1,4 bodu. Indikátor dôvery v priemysle v marci vzrástol o 0,4 percentuálneho bodu na hodnotu 8,7 bodu. Vývoj indikátora priaznivo ovplyvnil rast objednávok po priemyselných výrobkoch a očakávaný rast produkcie na nasledujúce tri mesiace. V marci indikátor dôvery v stavebníctve oproti predchádzajúcemu mesiacu klesol o 3,5 bodu na mínus 6 bodov vplyvom nepriaznivejších hodnotení očakávanej zamestnanosti. Aktuálny výsledok prevyšuje dlhodobý priemer o 19 bodov.Indikátor dôvery v obchode klesol v marci v porovnaní s februárom o jeden percentuálny bod na 22 bodov vplyvom negatívneho hodnotenia súčasných podnikateľských aktivít. Indikátor dôvery v službách sa v marci takmer nezmenil, jeho hodnota s ôsmimi bodmi sa v porovnaní s februárom znížila iba o 0,3 percentuálneho bodu. Vývoj indikátora bol ovplyvnený priaznivými hodnoteniami podnikateľskej situácie a dopytu za posledné tri mesiace, pričom očakávaný dopyt respondenti hodnotili negatívne.Spotrebiteľská atmosféra sa oproti minulému mesiacu zhoršila. V marci 2018 sezónne očistený indikátor spotrebiteľskej dôvery klesol o 1,9 bodu na úroveň mínus šesť bodov, a to predovšetkým v dôsledku významného rastu pesimizmu pri očakávanej ekonomickej situácii. Respondenti boli o 1,4 bodu optimistickejší ako v rovnakom období minulého roka a aktuálny výsledok prevyšoval i dlhodobý priemer.


AMG oslávi 50. výročie hypervozidlom s technológiou F1

Hypervozidlo sa stane prvým autom s hybridným pohonom F1, so schválením na cestnú premávku.

Tri písmena v názve AMG sú fanúšikom športových áut určite veľmi dobre známe. Spoločnosť AMG založil Hans-Werner Aufrecht a Erhard Melcher pred 50. rokmi. Polstoročie existovania bolo spojené so športovými úspechmi, aj s postupným majetkovým prepojením spoločnosti AMG s automobilkou Mercedes. Za svojou históriou sa AMG obzrelo aj vo svojej tlačovej správe a pripomenulo najväčšie medzníky značky. Spoločnosť AMG založili v roku 1967 Hans-Werner Aufrecht a Erhard Melcher ako „Inžinierska kancelária - konštrukcia a pokus o vývoj pretekárskych motorov“ v Burgstalli. Písmená predstavujú začiatočné písmená oboch zakladateľov Aufrecht, Melcher a Aufrechtovho rodiska Grossaspach. • V roku 1971 sa AMG preslávila v priebehu jedinej noci: AMG 300 SEL 6.8, nalakovaný červenou farbou, získal počas 24 hodinových pretekov na belgickom okruhu Spa-Francorchamps suverénne víťazstvo v triede a v celkovom poradí si vydobyl druhé miesto. • K založeniu závodu v Affalterbachu dochádza v roku 1976. V novopostavenej hale sa z dielne vyvíjajúcej pretekárske motory stal výrobca športových sedanov a kupé. • Melcher vyvíja v roku 1984 úplne samostatnú hlavu valcov s modernou štvorventilovou technikou. Inovatívny agregát v podobe 5,0-litrového motora V8 sa používa v modeli Mercedes-Benz 500 SEC. Odvtedy platí princíp „jeden človek, jeden motor“. • Nová hlava valcov sa od roku 1986 používa nielen vo verzii AMG triedy S, ale v prvom rade v sedane a od roku 1987 aj v kupé strednej triedy (W124). Vozidlu s výkonom 265 kW (360 k) dala odborná tlač v Spojených štátoch do vienka meno „The Hammer“ (kladivo). • Od roku 1988 upravuje AMG nielen pretekársky model Mercedes-Benz 190 E, ale ho aj nasadzuje v Deutsche Tourenwagen-Meisterschaft. • Spolupráca so značkou Mercedes-Benz sa začína v roku 1990. AMG vyvíja a od roku 1991 vyrába športovo dimenzované vozidlá značky Mercedes-Benz. • S modelom C 36 AMG prichádza v roku 1993 na trh prvé vozidlo, vyvinuté na základe zmluvy o spolupráci so spoločnosťou Daimler-Benz. Počtom 5 000 predaných kusov do roku 1997 sa z neho stal prvý predajný hit. • Od roku 1996 AMG prvý raz dodáva oficiálny Safety Car pre Formulu 1 v podobe C 36 AMG. • Od roku 1999 patrí 51 percent Mercedes-AMG spoločnosti DaimlerChrysler. • V roku 2001 je novovyvinutá 5-stupňová automatická prevodovka v C 32 AMG, skombinovaná s 3,2 litrovým motorom V6 s kompresorom. Inovatívna funkcia komfortného radenia umožňuje manuálnu voľbu prevodových stupňov. • V roku 2005 sa Mercedes-AMG stáva stopercentnou dcérou spoločnosti Daimler AG. • Mercedes-Benz SLS AMG, predstavený v roku 2009, je prvé vozidlo vyvinuté plne v réžii značky športových vozidiel orientovaných na výkon. Jeho zvuk a nekompromisná dynamika jazdy, ako aj legendárne krídlové dvere nadchýnajú na celom svete. • Modelom SLS AMG GT3 v roku 2011 vstupuje AMG do sveta pretekárskeho športu. SLS GT3 opisuje súčasne vstup značky Mercedes-Benz do exkluzívneho zákazníckeho pretekárskeho športu. • Mercedes-AMG GT, predstavený v roku 2014, je druhý športový automobil, vyvinutý v Affalterbachu plne v réžii Mercedes-AMG. • Vstupom do segmentu kompaktných modelov a vozidiel 43 rozširuje AMG svoje portfólio a získava nové skupiny zákazníkov. • Počtom takmer 70 000 kusov dosahuje Mercedes-AMG v roku 2015 nový rekord v odbyte. Najväčší podiel na raste majú okrem novozavedených modelov 43 najmä vysokovýkonné vozidlá triedy C, SUV a kompaktné modely. • Od roku 2016 pokračuje Mercedes-AMG GT3 v histórii zákazníckeho pretekárskeho športu. Počas 24-hodinových pretekov ADAC Zürich na okruhu Nürburgring získavajú v roku 2016 prvé štyri miesta tímy s modelom Mercedes-AMG GT3. • Po odbytovom rekorde takmer 100 000 dodaných vozidliel v roku 2016 vstupuje Mercedes-AMG v roku 2017 do svojho 50.ročného jubilea. • Modelom AMG GT C rozširuje značka Mercedes-AMG svoje portfólio športových vozidiel na šesť modelov a pridáva pretekársky automobil AMG GT3, určený pre zákaznícky pretekársky šport. Za menej ako tri roky sa z druhého vozidla, vyvinutého úplne vo vlastnej réžii, stala rodina superšportových vozidiel. Do jubilejného roku vstupuje Mercedes-AMG so širokým portfóliom modelov (vyše päťdesiat), medzi ktorými sú populárne osemvalcové modely 63, kompaktné modely 45 či vo veľkom zavedené 43. Mercedes-AMG pritom má v každej kategórii komplexnú ponuku od najsilnejšieho sériového štvorvalca v kompaktnej triede až po športovo elegantný model S 65 s dvanásťvalcovým motorom, od sedanov a kombi v rozličných výkonových triedach, cez široké spektrum modelov SUV a kupé až po kabriolety a odlišne zamerané roadstery. V roku 2017 čaká Mercedes-AMG ďalší míľnik, predstavenie cestného hypervozidla má umožniť fascinujúci pohľad na výkonné autá budúcnosti. Hypervozidlo ponúkne čistú technológiu Formuly 1 na cestu a stáva sa tak prvým predajným vozidlom s hybridným pohonom F1 so schválením na cestnú premávku s výkonom 1 000 k a pohonom všetkých kolies s plne elektrickou prednou nápravou. Ukazuje tak cestu do „AMG Future Performance“.


Turecko vyčíta USA nezáujem o udržiavanie bezpečnostnej zóny v Sýrii

Turecko chce v spolupráci so Spojenými štátmi kontrolovať 30 až 40 kilometrov širokú zónu.

ANKARA. Turecko v utorok obvinilo Spojené štáty, že pri vytváraní takzvanej "bezpečnostnej zóny" na severovýchode Sýrie robí len "kozmetické kroky". Ankara tiež opätovne pohrozila jednostrannou vojenskou intervenciou s cieľom vytvoriť nárazníkovú zónu pozdĺž svojej hranice. Turecký minister zahraničných vecí Mevlüt Cavusoglu novinárom povedal, že Washington sa príliš angažuje s americkými spojencami z radov sýrskych kurdských bojovníkov a zdržiava plány vytvoriť bezpečnostnú zónu. "Hovoríme o spojencovi, ktorý nemôže konať nezávisle od teroristickej organizácie," povedal Cavusoglu v narážke na Spojené štáty. "Zatiaľ čo na jednej strane s nami podniká kozmetické opatrenia, na druhej strane posilňuje svoje prepojenie so sýrskymi kurdskými bojovníkmi," dodal. Turecko chce v spolupráci so Spojenými štátmi kontrolovať 30 až 40 kilometrov širokú zónu zasahujúcu na sýrske územie východne od rieky Eufrat a neželá si tam prítomnosť kurdských jednotiek. Ankara totiž považuje bojovníkov z radov sýrskych Kurdov za teroristov prepojených na kurdských povstalcov v Turecku. Americké jednotky pritom bojujú na severovýchode Sýrie spoločne s kurdskými jednotkami proti povstalcom z Islamského štátu.


Kohút si priznal chybu, Cígerovi sa ospravedlnil. Ten to neprijal

Tréner hokejovej reprezentácie a šéf zväzu diskutovali spolu v mimoriadnej relácii TV Markíza.

BRATISLAVA. Hokejisti z NHL boli dopredu dohodnutí, že na nedávne majstrovstvá sveta v Kolíne neprídu. Tvrdí to končiaci reprezentačný tréner Zdeno Cíger. V debate so šéfom Slovenského zväzu ľadového hokeja Martinom Kohútom v televízii Markíza hovoril v tejto súvislosti o sabotáži a bojkote. Na majstrovstvách sveta v roku 2016 bol konflikt medzi hráčmi z NHL a realizačným tímom. „Niekto má problém s Robom Švehlom (generálny manažér reprezentácie – pozn. red.) a so mnou. A je to tak. Myslím, že aj pán Kohút vie, že boli nejaké dohody. To sú reálne veci, že niektorí hráči boli dohodnutí a mali svoj plán,“ vravel Cíger. To, aký bol podľa neho plán hráčov z NHL, nespresnil. „Bolo to hranie sa s celým hokejovým národom,“ dodal. „Ja som nevidel žiadnu dohodu medzi tými chlapcami,“ reagoval Kohút. V odpovedi na inú otázku však pripustil, že hráči z NHL mali s Cígerom a Švehlom problém. Otázka sa týkala toho, prečo sa počas sezóny komunikovalo s hráčmi z NHL cez skype namiesto osobnej návštevy trénera a generálneho manažéra v Amerike, ktorá už bola aj naplánovaná. „Na majstrovstvách sveta v roku 2016 bol konflikt medzi hráčmi z NHL a realizačným tímom,“ pomenoval ako jeden z dôvodov Kohút. Cíger aj Kohút potvrdili, že počas sezóny medzi sebou konflikt nemali. „Prišlo to počas majstrovstiev sveta,“ povedal Cíger. Kouč hovoril o viacerých podrazoch. Za jeden z nich považuje Kohútovo vyjadrenie po zápase proti USA – šéf zväzu vtedy pre Hospodárske noviny povedal, že s Cígerom a Švehlom už nepočíta. „Dotklo sa ma to, aj pána Švehlu,“ vravel Cíger. „Považujem to za chybu, už by som to neurobil. Ospravedlňujem sa, bolo to v emócii po zápase,“ kajal sa Kohút. „Neviem, či to ospravedlnenie už teraz viem prijať,“ reagoval Cíger. Trénerovi prekáža aj to, že jeho ani Švehlu nepozvali na rozvojový seminár, na ktorom 40 osobností slovenského hokeja hľadalo cestu na jeho pozdvihnutie. Seminár sa konal v čase, keď už bola reprezentácia na šampionáte v Kolíne. osobností slovenského hokeja hľadalo cestu na jeho pozdvihnutie v čase, keď reprezentácia už bola na šampionáte v Kolíne. Tréner národného tímu Zdeno Cíger sa tak seminára nezúčastnil, čo tiež považuje za podraz. „To sa nehodí a nepatrí. Potom sa nám ťažko robí,“ poznamenal Cíger. Kohút argumentoval tým, že fínsky lektor, ktorý na seminári prednášal, bol k dispozícii iba v tomto termíne. „Mne takéto vysvetlenie nestačí. Mohol aspoň niekto zavolať. To neberiem,“ reagoval Cíger. „Bolo tam 40 ľudí, ktorí už počas roka pracovali na rozvojových projektoch. Zdeno by mi tam určite nevadil. Ale budú ďalšie semináre a Zdeno tam bude vítaný,“ vravel Kohút. Na otázku, či na ďalší seminár príde, Cíger odvetil: „Asi nie.“ Kohút a Cíger debatovali aj o chýbajúcich hokejkách, korčuliach a výživových doplnkoch. Žiadne nové stanoviská oproti predchádzajúcim dňom však nepriniesli. Všetci hlasovali za neho, jediný Miro Šatan vtedy povedal, že do toho nepôjde. Cíger hovoril o šetrení na nesprávnom mieste, Kohút zasa o efektívnom nakladaní s peniazmi. Šéf zväzu zopakoval, že na post generálneho manažéra sa snaží získať Miroslava Šatana. Či sa mu to podarí, by malo byť známe do mesiaca. Cíger však zapochyboval o tom, či Šatan ponuku prijme. Spomenul vlaňajšie stretnutie Kohúta s hráčmi z NHL ešte pred júnovými voľbami šéfa hokejového zväzu. Hokejisti zo zámoria vtedy verejne podporili Kohúta, ktorý kandidoval proti Tiborovi Turanovi. „Všetci hlasovali za neho, jediný Miro Šatan vtedy povedal, že do toho nepôjde. Ja to viem. Hovoril som s Mirom,“ tvrdil Cíger. Reprezentačný tréner v diskusii presvedčil 549 hlasujúcich divákov, Kohút iba 105. 20:54 Relácia sa končí. V jej závere sa moderátor opýtal, kto bude novým trénerom. Na meno Norberta Javorčíka Kohút zareagoval, že si nemyslí, že to momentálne je jeho ambícia. Cígera to prekvapilo. 20:52 Cíger pripomína, že keď bývalí reprezentanti pred voľbami rozoberali meno budúceho prezidenta SZĽH, jediný Šatan vyhlásil, že s Kohútom nesúhlasí. Ak sa vyhlásil bojkot, že nepôjdeme hrať za Igora Nemečka, tak ak mal niekto problém so mnou alebo s Robom Švehlom - tak to bolo a aj pán Kohút to vie - mal to verejne povedať. 20:50 Kohút opakuje, že je preňho veľkou manažérskou výzvou dostať Miroslava Šatana na Slovensko. Pozíciu generálneho manažéra uzavrie do mesiaca. 20:49 "Ak sa vyhlásil bojkot, že nepôjdeme hrať za Igora Nemečka, tak ak mal niekto problém so mnou alebo s Robom Švehlom - tak to bolo a aj pán Kohút to vie - mal to verejne povedať," tvrdí Cíger. Kohút žiadny bojkot zo strany hráčov nevidel. 20:47 Cíger neprijal ani vysvetlenie Kohúta v súvislosti s tým, prečo on nedostal pozvanie do seminára o budúcnosti slovenského hokeja. Kohút tvrdí, že budú ďalšie semináre, kde Cíger pozvanie dostane. Ten však povedal, že asi nepríde. 20:44 Kohút sa Cígerovi ospravedlnil za to, že spomenuté veci hovoril v predstihu. Povedal, že to vníma ako svoju profesionálnu chybu a už by to neurobil. Cíger na otázku moderátora, či ospravedlnenie prijíma, zareagoval, že si už nie je istý, či to po tom všetkom dokáže. "Bolo to neférové," hovorí znova. 20:43 Cíger priznáva, že sa jeho aj Švehlu dotklo to, keď Kohút už v predstihu oznámil, že by obaja mali pri reprezentačnom tíme skončiť. "Mohlo sa to riešiť aj skôr. Ja by som skončil skôr aj bez odstupného," opakuje Cíger. 20:35 Cíger sa tiež vyjadril ku Kohútovým vyjadreniam, ktorý už pred a počas šampionátu naznačoval, že tréner pokračovať nebude. "Ako sa potom máte sústrediť na takúto prácu, keď počúvate takéto veci? 20:34 Cíger vyhlásil, že Kohút sa v lete stretol s hráčmi NHL blízko jeho domu a on o tom ani len nevedel. Prezradili mu to až susedia. "Myslíte si, že to nie je dôležité?," reaguje na otázku, či to vníma zo strany Kohúta ako podraz. 20:31 Zväz dostáva šesť miliónov eur z našich daní. V čom je problém?, pýta sa moderátor. "To nie je problém trénera ani prezidenta, ale iných ľudí," vraví Kohút. Dodáva, že konatelia zväzu majú zodpovednosť za efektívne hospodárenie. Minulý rok sa podľa Kohúta v reprezentácii šafárilo, ale to nie je chyba Zdena Cígera. 20:30 Sťažovanie sa na chýbajúce hokejky a ostatné materiálne zabezpečenie nie je podľa Cígera alibi, ale je to dôležitá vec, čo ako bývalý hráč vie rozoznať. 20:27 "Nemyslím si, že sme mali konflikt s pánom Cígerom," vyvracia údajné tvrdenia prezident SZĽH. Cíger reaguje, že konflikt sa začal pred svetovým šampionátom a postupne sa podrazy zo strany prezidenta hokejového zväzu kopili. "Priznávam, že som to potom už nezvládol a vybuchol som," povedal kouč. Nemyslím si, že sme mali konflikt s pánom Cígerom. 20:25 Cíger tvrdí, že systém pozývania hráčov cez skype sa nevyplatil. Hovorí, že chcel ísť do Spojených štátov. "Vždy som bol naučený na fyzickú komunikáciu. Lepšie sa takto veci vysvetlia," zdôrazňuje. 20:24 Kohút opakuje, že prišiel do slovenského hokeja nastoliť poriadok. "Pravdepodobne sa k tomu poriadku musíme dostať cez neporiadok," hovorí. 20:22 Cíger zdôrazňuje, že on nepovedal, že sabotáž spočívala zo strany Martina Kohúta. "Sabotáž tam ale bola. Čoraz viac som o tom presvedčený," tvrdí. 20:20 Mimoriadna relácia sa začína. Moderuje ju Michal Kovačič. 20:10 Konto TV Markíza na sociálnej sieti facebook ešte pred začiatkom relácie spustilo online hlasovanie, s koho názorom sa čitatelia stotožňujú. Výraznú prevahu v hlasovaní mal reprezentačný tréner Zdeno Cíger s 382 hlasmi. Jeho oponent Martin Kohút dostal iba 42 hlasov. "S takým človekom sa nemám o čom baviť. Bol to od neho podraz za podrazom," vyhlásil tréner slovenskej hokejovej reprezentácie Zdeno Cíger o prezidentovi Slovenského zväzu ľadového hokeja (SZĽH) Martinovi Kohútovi. Bolo to po poslednom zápase svetového šampionátu a Cíger tým opäť rozprúdil verejnú diskusiu o stave slovenského hokeja i situácie na zväze. "Pre mňa je to falošné, je to nejaká hra. A ja neviem hrať hry, nie som politik." Cíger tiež vedeniu hokeja vyčítal, že pred šampionátom šetrilo na materiálnom zabezpečení. Na hokejkách, korčuliach, doplnkoch výživy či na pitnom režime. "Zachoval som sa tak, ako som sa mal zachovať," reagoval Kohút. „Hráči mali stopercentné zázemie. Každý vie posúdiť, či za výkonmi slovenských hokejistov stáli hokejky, korčule, alebo hrboľatý ľad. Myslím, že to neboli dôvody toho, aké výkony mužstvo podávalo,“ pokračoval šéf SZĽH. Slovenský hokej má oveľa väčšie problémy ako korčule a hokejky. Je trošku nefér, čo sa teraz deje. Kohút ešte bezprostredne po Cígerovej kritike vyhlásil, že reprezentačného kouča stále považuje za priateľa. „Slovenský hokej má oveľa väčšie problémy ako korčule a hokejky. Je trošku nefér, čo sa teraz deje. Verím, že keď emócie vychladnú, sadneme si a vyrozprávame si, čo sa stalo. Nechápem, čo ho k týmto vyjadreniam viedlo. Zrejme emócia po ťažkých majstrovstvách,“ uviedol prezident slovenského hokeja Martin Kihút. Do verejnej debaty sa zapojila aj Cígerova partnerka Xénia Mikulová, Tá obsiahlym statusom kritizovala Kohúta a pomery na slovenskom zväze. Verbálne zaútočila na viacerých ešte stále aktívnych, ale i bývalých reprezentantov, vrátane Richarda Lintnera, s ktorým mal Zdeno Cíger v utorok debatovať v televíznej relácii TA3. Kouč napokon do televízie neprišiel. Dôvod neuviedol. V stredu od 20:20 sa má Cíger v mimoriadnej relácii TV Markíza stretnúť s Kohútom. Podľa denníka Šport ho počas nej vyzve k odstúpeniu z funkcie. "Poviem mu to aj do očí. S takýmto prístupom a manažérskymi chybami tam nemá čo robiť. Mal možno dobrú víziu, ale nech nerobí hokej, keď mu nerozumie," povedal Zdeno Cíger pre denník Šport. "Vadia mi spôsoby, akými veci robí. Začalo sa to už vlani. Ešte nebol ani prezident a už sa stretol s hráčmi NHL za mojím chrbtom. Tam sa začal prvý podraz. Potom to zrazu dáva celé význam, že na šampionát nešiel nik z NHL," dodal Cíger.


Polícia zasiahla proti demonštrantom pred vyhoreným múzeom v Brazílii

Demonštranti sa dožadovali vstupu do budovy vyhoreného múzea.

RIO DE JANEIRO. Brazílska polícia v pondelok zasiahla obuškami a slzným plynom proti niekoľkým stovkám demonštrantov pred budovou Národného múzea v Riu de Janeiro. Demonštranti sa dožadovali vstupu do budovy múzea alebo prinajmenšom detailných informácií, čo všetko zničil nedeľňajší požiar, ktorý túto národnú ustanovizeň zasiahol. Podľa stanoviska múzea oheň vypukol okolo 19:30, krátko po tom, ako sa skončili návštevné hodiny. Príčina požiaru, pri ktorom nikto neutrpel zranenia, zatiaľ nie je známa. Brazílsky prezident Michel Temer na požiar v múzeu, ktoré je domovom artefaktov z Egypta, gréckeho a rímskeho umenia či prvých fosílií, ktoré v krajine našli, reagoval tvrdením, že "je to smutný deň pre všetkých Brazílčanov". "Dvesto rokov práce, skúmania a vedomostí sa stratili," vyjadril sa politik. Zástupca riaditeľa múzea Luiz Fernando Dias Duarte sa pre televíziu Globo news vyjadril, že múzeum nebolo dlhodobo dostatočne financované. "Každý chce byť teraz nápomocný. Nikdy sme nemali adekvátnu podporu," povedal.


Diplomati Ruska a USA sa nepohodli najmä pre Venezuelu

Moskva nevidí potrebu diskutovať o vysielaní svojich ľudí do Venezuely s Washingtonom.

MOSKVA. Poprední diplomati zo Spojených štátov a Ruska sa v stredu stretli vo fínskych Helsinkách, aby hľadali spôsoby, ako zmierniť napätie medzi Moskvou a Washingtonom. Neoznámili však okamžitý pokrok, pričom kameňom úrazu je Venezuela, uviedla agentúra AP. Námestník amerického ministra zahraničných vecí pre politické záležitosti David Hale a námestník ruského ministra zahraničných vecí Sergej Riabkov "diskutovali o vzťahoch medzi USA a Ruskom a o vplyve regionálnych výziev v Európe, na Blízkom východe a v Ázii", informovalo ministerstvo zahraničných vecí USA ústami svojej hovorkyne Morgan Ortagusovej. Podľa nej David Hale "podčiarkol, že zatiaľ čo Spojené štáty sa usilujú o zúženie rozdielov a podporu spolupráce s Ruskom v mnohých globálnych výzvach, negatívne kroky Ruska sú naďalej prekážkou pre pokrok v našom bilaterálnom vzťahu". Riabkov zasa povedal, že s Haleom diskutovali aj o situácii vo Venezuele, ale nenašli spoločnú reč. Zdôraznil, že Rusko nemá vo Venezuele vojakov, ale pravidelne tam musí vysielať svojich expertov, pričom nevidí potrebu diskutovať o tom s Washingtonom. AP poznamenala, že Rusko pevne podporovalo venezuelského prezidenta Nicolása Madura, zatiaľ čo USA a niekoľko desiatok ďalších krajín podporilo opozičného vodcu Juana Guaidóa a uznalo ho za dočasného prezidenta Venezuely - tvrdiac, že vlaňajšie znovuzvolenie Madura bolo nelegitímne. Moskva uvádza, že jej vojenskí experti odcestovali do Venezuely, aby jej pomohli s údržbou zbraní, ktoré jej Rusko dodalo na základe predchádzajúcich zmlúv, a obvinila Washington zo zveličovania tejto otázky. "Chápeme americkú túžbu zveličovať tento faktor pre politické ciele a prezentovať ho ako dôvod na udržanie svojho tvrdého kurzu voči Madurovej vláde," konštatoval Riabkov a dodal: "Je to pre nás neprijateľné." Riabkov uviedol, že s Haleom hovorili aj o prípade Paula Whelana, bývalého príslušníka námornej pechoty USA, ktorý je v ruskej väzbe od svojho zatknutia v Moskve vlani v decembri, a to pre obvinenia zo špionáže. Riabkov zdôraznil, že Moskva neuvažuje o jeho výmene za Rusov, ktorí sú vo väzbe v USA. Whelan, ktorý má aj britské, írske a kanadské občianstvo, poprel obvinenia a sťažoval sa na zlé podmienky vo väzbe.


Nesplnené sľuby politikov: Lubyovej reforma školstva aj kauza Čistý deň

V roku 2018 sa očakávajú naplnenie sľubov od Danka aj Kisku.

BRATISLAVA. Splnenia akých sľubov by sme sa mali dočkať v tomto roku? Košický župan Trnka má splniť sľuby pre prvých 100 dní v úrade, Pellegrini má zmierniť byrokraciu, Andrej Danko zaviesť 13. plat, minister Gajdoš predložiť analýzu na nákup stíhačiek a prezident Kiska oznámiť, či bude opäť kandidovať na prezidenta. Konkrétnejšia podoba reformy školstva aj napriek sľubu do konca roka 2017 predstavená nebola. Na ministerstve sa asi momentálne viac venujú zmenám kompetencií štátnych tajomníkov či zrušeniu analytického útvaru. Zo sľúbených 79 (respektíve 89) klientskych centier sa zatiaľ podarilo dobudovať (zrekonštruovať alebo postaviť) 55. Naposledy pribudli v Poprade a Žiline. Zistite, kto plní svoje sľuby Všetky sľuby nájdete na www.sluby.sme.sk "Som presvedčený, že správne konanie (v kauze Čistý deň, pozn.) aj napriek všetkým týmto zdržaniam, ktoré možno vedenie prostredníctvom klientov a ďalších osôb do toho dáva, môže byť do konca roka úspešne dotiahnuté." Podľa dostupných informácií sa tak nestalo. Slovensko od 1. januára 2018 nabieha na systém elektronického zdravotníctva. Minister Drucker hovoril o 16 000 ambulanciách, ktoré sa od januára pripájajú k tomuto systému. Kritika z radov lekárov však zaznievala už pred jeho spustením, prekážali im hlavne nedostatočné informácie k zapojeniu a obsluhe systému.


USA chvália Kazachstan za ústretovosť k Ujgurom

Ujgurovia utekajú z Číny kvôli prenasledovaniu.

WASHINGTON. Spojené štáty sa vo štvrtok poďakovali Kazachstanu za to, že nevrátil späť do Číny skupiny utečencov z prevažne moslimského etnika Ujgurov. David Ranz, americký diplomat zodpovedný za Strednú Áziu, poukázal na príklad Kazachstanu, keď vo Washingtone vystúpil na sympóziu o obavách v oblasti ľudských práv v západočínskom regióne Sin-ťiang, informovala v noci na piatok agentúra AFP. Spojené štáty sú "vďačné" Kazachstanu "za to, že odoláva čínskemu tlaku, aby vracal Ujgurov a príslušníkov iných moslimských menšinových skupín späť do Číny," povedal Ranz. "Vyzývame všetky krajiny, aby im (Ujgurom) poskytovali takúto ochranu, umožnili im prístup k azylu a cestovať do tretích krajín podľa vlastného výberu - ako to urobil Kazachstan," povedal Ranz na podujatí organizovanom skupinami na podporu práv Ujgurov a Univerzitou Georgea Washingtona. Kazachstan, ktorý sa snaží o dobré vzťahy s Čínou a Spojenými štátmi, sa dostal do ťažkej situácie v dôsledku rastúcich obáv týkajúcich sa ľudských práv v Sin-ťiangu. V tejto provincii žije aj zhruba 1,5 milióna etnických Kazachov, často potomkov Kazachov, ktorí utiekli pred sovietskou nadvládou a predtým aj pred nútenými odvodmi do cárskej armády. Niektorí z týchto Kazachov tiež informovali, že boli čínskymi úradmi zadržaní. Zatiaľ čo Kazachstan Ujgurom umožnil, aby z jeho územia cestovali ďalej, vlani odmietol udeliť azyl etnickej Kazaške a občianke Číny Sajragul Saujtbajovej, ktorá poskytla kľúčové svedectvo pri odhaľovaní siete rekvalifikačných táborov v Sin-ťiangu. Podľa odhadov OSN je v nich zadržiavaných vyše milióna Ujgurov. Systém týchto táborov Spojené štáty prirovnávajú ku koncentračným táborom nacistického Nemecka. Kým ujgurskí aktivisti hovoria, že na radových občanov v Sin-ťiangu čínske úrady vyvíjajú tlak, aby sa vzdali islamu, Čína tvrdí, že takto poskytuje odborné vzdelávanie na prevenciu radikalizmu. Agentúra AFP napísala, že Spojené štáty síce chvália prístup Kazachstanu k utečencom z Číny, ale samotný Washington zatvára dvere pred imigrantmi, pričom prezident USA Donald Trump sa vyhráža Mexiku zavedením cla, ak sa Mexiko nebude usilovať zastaviť vlnu stredoamerických migrantov smerujúcich k hraniciam USA.


Egyptská speváčka bojuje za slobodu prejavu, zakázali jej koncertovať

Speváčka kritizovala Egypt za to, že nerešpektuje právo na slobodu slova.

KÁHIRA. Egyptská speváčka Šírín Abdal Wahábová dostala zákaz vystupovať vo svojej krajine po tom, ako vyhlásila, že Egypt nerešpektuje právo na slobodu slova. Informovala o tom v sobotu agentúra AP. Abdal Wahábová počas koncertu v Bahrajne zvolala: "Tu môžem hovoriť, čo chcem. V Egypte každý, kto sa ozve, skončí vo väzení." Po tom, ako sa video s jej vyhlásením rozšírilo na internete, jej egyptský Zväz hudobníkov zakázal koncertovať a predvolal si ju na vypočúvanie. Provládny právnik Sámir Sábrí, ktorý je známy svojou "morálnou bdelosťou" a tým, že žaluje celebrity, podal žalobu aj proti Abdal Wahábovej. Obviňuje ju z urážky Egypta a z toho, že vyzvala "podozrivé" ľudskoprávne organizácie, aby sa miešali do vnútorných záležitostí Egypta. Speváčku Šírín Abdal Wahábovú vlani odsúdili pre videoklip, v ktorom sa vyjadrila, že rieka Níl je znečistená, na šesť mesiacov väzenia. Abdal Wahábová sa proti rozsudku odvolala.


Saudskoarabský princ odmieta rokovať s Iránom

Saudská Arábia súťaží s Iránom o vedúcu mocenskú pozíciu v moslimskom svete.

RIJÁD. Saudskoarabský zástupný korunný princ Muhammad bin Salmán vylúčil možnosť otvorenia dialógu s konkurenčným Iránom. V zriedkavom rozhovore, ktorý v utorok odvysielali saudskoarabské televízne stanice, zdôraznil, že tomuto kroku bránia snahy Teheránu o šírenie šiitskej doktríny a "kontrolu islamského sveta". "Ako si môžem porozumieť s režimom, ktorého presvedčenie je založené na extrémistickej ideológii? Vieme, že cieľom iránskeho režimu je dosiahnuť ústredný bod moslimov, ktorým je saudskoarabská Mekka. My však nebudeme čakať, kým sa boje rozhoria vo vnútri našej krajiny. Nech sa bojuje na ich strane," vyhlásil 31-ročný Saud. Princ Muhammad, syn saudskoarabského kráľa Salmána, je zároveň ministrom obrany tejto sunnitskej monarchie a stojí aj za rozhodnutím o vojenskej intervencii Rijádu v susednom Jemene. Koalícia pod velením Saudskej Arábie tu uskutočňuje letecké údery proti šiitským povstalcom podporovaným Iránom, ktorí obsadili hlavné mesto Saná a iné oblasti. Konflikt, ktorý na jednej strane stojí Rijád desiatky miliónov dolárov denne, privodil v Jemene humanitárnu krízu a mnohí civilisti sa ocitli na prahu hladomoru. Už dva roky trvajúca vojna si vyžiadala tisíce obetí na životoch a podľa expertov dospela do patovej situácie. "Čas a trpezlivosť sú na našej strane," tvrdí napriek tomu mladý saudskoarabský princ. Vzťahy medzi Saudskou Arábiou a Iránom sú napäté od iránskej revolúcie v roku 1979, pričom obe strany súťažia o vedúcu mocenskú pozíciu v moslimskom svete na Blízkom východe. Ich rivalita sa premietla do niekoľkých nepriamych konfliktov, kde každá strana podporovala iného protivníka; príkladom sú Sýria, Jemen, Irak, Bahrajn či Libanon. Napätie eskalovalo vlani, keď Rijád popravil miestneho šiitského duchovného, čo viedlo k vyplieneniu saudskoarabských zastupiteľských úradov v Iráne. Krajiny prerušili vzájomné diplomatické i obchodné vzťahy.


Barcelona prehrala už v prvom kole a prišla o ďalšieho dôležitého hráča

MADRID. Futbalisti FC Barcelona boli v predchádzajúcich desiatich rokoch suverénni v otváracích zápasoch španielskej najvyššej súťaže. Po úspešnej dekáde s trojbodovým ziskom však prišlo piatkové zakopnutie na pôde Athletica Bilbao. Katalánci v zostave bez hviezdneho Argentínčana Lionela Messiho, ale s novými posilami Antoinom Griezmannom a Frenkiem de Jongom prehrali v Baskicku najtesnejším rozdielom 0:1. Na súpiske už nefiguroval Brazílčan Coutinho, ktorý smeruje na hosťovanie do Bayernu Mníchov. Barcelončania v Bilbau zostali za očakávaniami. Athletic Bilbao - FC Barcelona 1:0 (0:0) Gól: 87. Aduriz Loptu síce kontrolovali až 73 percent hracieho času, no iba dvakrát namierili do priestoru domácej bránky. Navyše, v 37. minúte prišli o uruguajského kanoniera Luisa Suáreza, ktorý opustil trávnik pre zranenie. Táto strata ešte prehĺbila ofenzívne trápenie obhajcu titulu, ale dlho sa zdalo, že zverenci Ernesta Valverdeho získajú aspoň bod za remízu. V 89. minúte však šokoval favorita striedajúci Aritz Aduriz. Hrajúca legenda klubu strávila na ihrisku len niekoľko sekúnd a krásnymi tzv. nožničkami rozhodla o triumfe domáceho družstva. "Futbal je občas krásny práve vďaka takýmto momentom, pretože vám ponúkne šancu, ktorú musíte využiť. Som neskutočne šťastný, že som si Bilbao vybral za miesto, kde ukončím moju kariéru. Je to klub, ktorý najviac milujem," uviedol bývalý reprezentant Španielska. Zatiaľ čo fanúšikovia Athletica na štadióne San Mamés vášnivo oslavovali, hráči Barcelony nemohli byť spokojní. "Nedostali sme loptu do siete a to je to, čo v zápasoch rozhoduje. Musíme naďalej tvrdo pracovať na zlepšení našej hry a potrebujeme sa z toho čo najskôr otriasť," povedal Griezmann. Doplnil ho stopér Gerard Piqué: "Neboli sme sami sebou. Stáva sa to. Máme za sebou prípravné obdobie a do tímu prišlo viacero nových hráčov. Musíme sa pozerať dopredu. Je lepšie prehrať v prvom kole ako na konci sezóny." Barcelona si pripísala prehru v úvodnom ligovom kole prvýkrát od roku 2008, kedy neuspela na ihrisku Numancie a podľahla jej rovnako 0:1. V pozícii hlavného trénera Barcelony vtedy debutoval Pep Guardiola. Odveký barcelonský rival Real Madrid vstúpi do novej sezóny La Ligy v sobotu o 17.00 h domácim súbojom proti Celte Vigo, ktorej dres si oblieka aj slovenský reprezentant Stanislav Lobotka.


Od januára majú byť jasle aj pre deti nepracujúcich rodičov

Parlament veto prezidenta prelomil a novelu zákona schválil v pôvodnej podobe.

BRATISLAVA. Od začiatku budúceho roka sa budú môcť do jaslí dostať aj deti nepracujúcich rodičov. Vyplýva to z návrhu novely zákona o sociálnych službách, ktorý schválila vláda. "Precizuje sa možnosť poskytovania starostlivosti o dieťa do troch rokov veku v zariadení starostlivosti o deti do troch rokov veku dieťaťa rodičovi tohto dieťaťa, ktorý nespĺňa podmienku podpory zosúlaďovania rodinného života a pracovného života," uvádza ministerstvo.Možnosť poskytovania takejto služby nepracujúcim rodičom však bude obmedzená prevádzkovými pomermi konkrétneho poskytovateľa, teda využitím reálne neobsadených miest a zachovaním regulácie počtu detí v dennej miestnosti, ktorá spĺňa funkciu spálne a herne. "Zároveň však právna úprava viaže možnosť poskytnutia starostlivosti tomuto okruhu rodičov na podmienku, že voľné miesto nemožno obsadiť dieťaťom rodiča, ktorý spĺňa podmienku zosúlaďovania pracovného a rodinného života, alebo podmienku vážnych dôvodov nemožnosti zabezpečenia starostlivosti o dieťa," objasňuje ministerstvo práce.Novela zákona má tiež upraviť čas, dokedy najneskôr môže zostať dieťa v jasliach. Podľa súčasného znenia zákona môže byť dieťa v jasliach do konca kalendárneho roka, v ktorom dovŕši tri roky veku. Podľa nového návrhu rezortu práce bude poskytovanie starostlivosti o dieťa možné jednotne do 31. augusta bezprostredne nasledujúceho po dovŕšení troch rokov dieťaťa. Deti narodené od 1. januára do 31. augusta príslušného roka tak budú môcť v jasliach zostať do 31. augusta príslušného kalendárneho roka a deti narodené od 1. septembra do 31. decembra príslušného roka do 31. augusta nasledujúceho kalendárneho roka. Jasličkový zákon sa na Slovensku uplatňuje od začiatku marca tohto roka. Sociálnou službou je podľa tohto zákona aj poskytovanie starostlivosti o dieťa do troch rokov veku v čase, keď rodič pracuje alebo študuje na strednej škole alebo vysokej škole. Prezident Andrej Kiska novelu zákona o sociálnych službách vrátil koncom minulého roka do parlamentu na opätovné prerokovanie. Považoval ju za neprimerane diskriminačnú voči nepracujúcim alebo neštudujúcim rodičom, keďže oprávnenými prijímateľmi sú len rodičia, resp. zákonní zástupcovia, ktorí vykonávajú zárobkovú činnosť, alebo študujú dennou formou na strednej či vysokej škole. Parlament však veto prezidenta prelomil a novelu zákona schválil v pôvodnej podobe.


Nečakaný pokles zásob benzínu v USA mierne podporil ceny ropy

LONDÝN. Ceny ropy dnes zaznamenali rast, keď ich podporili informácie o nečakanom poklese zásob benzínu v Spojených štátoch. Rast cien však nebol príliš výrazný, keďže objem zásob ropy v USA zasa prudko vzrástol. To znamená, že trhy aj naďalej zostávajú pod tlakom. Americké ministerstvo energetiky v stredu (8.2.) oznámilo, že zásoby benzínu klesli v minulom týždni o 869-tisíc barelov (1 barel = 159 litrov). Analytici pritom počítali s rastom o 1,1 milióna barelov a navyše, v utorok Americký ropný inštitút (API) zverejnil odhad, podľa ktorého sa zásoby benzínu zvýšili o 2,9 milióna barelov. Ministerstvo ale zároveň oznámilo, že zásoby ropy vzrástli až o 18,8 milióna barelov. Odhad API poukazoval na rast o 14,2 milióna barelov a ekonómovia dokonca počítali s rastom len o 2,5 milióna barelov. Cena severomorskej ropnej zmesi Brent s aprílovým kontraktom vzrástla do 9.33 h SEČ o 39 centov na 55,51 USD (52,05 eura) za barel. V rovnakom rozsahu vzrástla aj cena americkej ropy WTI s dodávkou v marci. Po raste o 39 centov dosiahla 52,73 USD/barel.


Britská premiérka vyzvala na úspešný brexit, jej prejav prerušil komik

Líderka Konzervatívnej strany sa ospravedlnila za neúspešné voľby.

MANCHESTER. Britská vláda je v rámci rokovaní o odchode z Európskej únie pripravená na "akúkoľvek možnosť" vrátane tej, že sa rozhovory skončia bez dosiahnutia dohody. Povedala to v stredu britská premiérka Theresa Mayová, ktorú citovala agentúra AP. Vo svojom prejave na zjazde Konzervatívnej strany ďalej uviedla, že jej vláda má nesmierny záujem na tom, aby rokovania o brexite boli úspešné a vyústili do nového vzťahu medzi Spojeným kráľovstvom a EÚ. Zdôraznila však, že povinnosťou vlády je "pripraviť sa na akúkoľvek eventualitu", čo sa podľa nej aj deje. Mayová svojich kolegov z konzervatívnej strany zároveň vyzvala, aby sa pridali k jej "spravodlivému konzervativizmu". Dodala, že stojí na čele tímu, ktorého prvou a najdôležitejšou povinnosťou je dosiahnuť, aby "brexit dobre dopadol". Premiérkin prejav sa nakrátko podarilo narušiť komikovi známemu pod menom Lee Nelson. Tomu sa podarilo počas Mayovej prejavu vyliezť na pódium, z ktorého ho vzápätí odviedli. Komik neskôr zo žartu tvrdil, že Mayovej prišiel odovzdať výpoveď od britského ministra zahraničných vecí Borisa Johnsona, ktorý je širokou verejnosťou vnímaný ako Mayovej možný nástupca. "Ahoj Boris Johnson, dal som Therese jej P45 (výpovedný formulár) presne, ako si ma požiadal," napísal komik na Twitteri, pričom použil svoje pravé meno - Simon Brodkin. Ako Británia, tak aj predstavitelia EÚ, v súčasnosti prejavujú netrpezlivosť s tým, ako pomaly brexitové rokovania napredujú. Mayová sa zároveň ospravedlnila svojej Konzervatívnej strane za slabý výsledok vo voľbách. Nálada v radoch konzervatívcov je skleslá po tom, ako v júnových predčasných parlamentných voľbách prišli o vládnu väčšinu. "Ja som viedla kampaň a je mi to ľúto," povedala v tejto súvislosti Mayová.


Kontrolný úrad tvrdí, že cesty druhej a tretej triedy sú zanedbávané

Kontrolný úrad tvrdí, že na  údržbu ciest chýbajú peniaze a systémový prístup.

BRATISLAVA. Údržba mostov na slovenských cestách II a III. triedy je dlhodobo zanedbaná, na opravy chýbajú financie a neexistuje systémový prístup v oblasti správy a údržby ciest vrátane mostov. Vyplýva to z odbornej štúdie Najvyššieho kontrolného úradu (NKÚ). Najväčší podiel mostov v kategóriách zlý, veľmi zlý a havarijný bol evidovaný v Bratislavskom a Žilinskom kraji. TASR o tom informovala hovorkyňa NKÚ Daniela Bolech Dobáková. Kontrolórov zaujímalo, či sú verejné prostriedky na výstavbu, opravu a údržbu mostov vynakladané efektívne a či je ich dostatok. Ku koncu roka 2016 bolo na cestách II. a III. triedy 5439 mostov, z ktorých v zlom, veľmi zlom a havarijnom stave bolo až 592, pričom 82 z nich do tejto kategórie pribudlo v rokoch 2013 až 2016. K zhoršovaniu stavu prispievajú aj odkladané rekonštrukcie mostov za hranicou životnosti. Mnohé stavby boli totiž postavené v období krátko po druhej svetovej vojne a v súčasnosti sa blížia k hranici svojej technickej životnosti. "Za ostatných 25 rokov bolo pritom na cestách II. a III. triedy postavených len približne 100 mostov, čo predstavuje dve percentná z ich súčasného celkového počtu. Vek takmer tretiny mostov (1733 mostov) presahuje 65 rokov, uvádza evidencia Slovenskej správy ciest. Zároveň sú dnes tieto cestné stavby výrazne preťažované nákladnou dopravou," priblížila Bolech Dobáková. Podľa zistení kontrolórov sa zaťaženie týchto ciest vrátane mostov ešte zvýšilo po zavedení mýtneho systému na cestách I. triedy v roku 2014. NKÚ v štúdii identifikoval tri rizikové faktory, ktoré brzdia modernizáciu mostných objektov, a to strategické postupy, podfinancovanie a procesy používané pri výbere mostov na výstavbu, opravu a údržbu. Napriek tomu, že počet mostov v zlom, veľmi zlom a havarijnom stave tvorí takmer 11 percent z celkového počtu, v Strategickom pláne rozvoja a údržby ciest II. a III. triedy je zahrnutých len desať projektov na realizáciu rekonštrukcie mostov. "Ukazuje sa, že strategické materiály sa podstatnou mierou zaoberajú len cestami a v nedostatočnej miere reflektujú problematiku mostných objektov," podotkla Bolech Dobáková. NKÚ tak konštatuje, že neexistuje systémový prístup v oblasti správy a údržby ciest vrátane mostov. V sledovanom období sa do výstavby a rekonštrukcie mostov na cestách II. a III. triedy investovalo približne 15 miliónov eur, čo sú približne tri percentá z celkových výdavkov na cesty tejto kategórie vrátane mostov. Zo zistení kontrolórov vyplýva, že pri súčasnom nastavení systému financovania výstavby, opravy a údržby mostných objektov nemožno zastaviť zhoršovanie ich prevádzkového stavu a ani samotný rozpočet verejnej správy na rok 2018 nevytvára predpoklady na zlepšenie tohto vývoja. Riaditeľ odboru dopravy Úradu Bratislavského samosprávneho kraja (BSK) Ladislav Csáder v reakcii na správu NKÚ uviedol, že v Bratislavskom kraji nie je na cestách II. a III. triedy ani jeden most v havarijnom stave. Csáder pre TASR uviedol, že v predchádzajúcich rokoch BSK riešil niekoľko mostov, ktorých stav sa blížil havarijnej situácii a most v Zálesí, ktorý naozaj bol v havarijnom stave. "Tento most sme však kompletne zrekonštruovali," povedal o mostnom objekte, ktorý kraj odovzdal do užívania na začiatku roka 2015. Priznal, že v súčasnosti je niekoľko mostov v zlom stave, pričom najhoršia situácia je v Malackách. "Tento most budeme opravovať v tomto roku," informoval. Csáder upozorňuje, že mosty sa opravujú a modernizujú podľa finančných možností kraja. Zdôraznil, že pri analýze a hodnotení súčasného stavu mostov je potrebné zohľadniť aj to, v akom stave sú v súčasnosti v porovnaní s tým, v akom stave ich kedysi dostali samosprávne kraje do svojej správy. Csáder odmietol tvrdenie NKÚ, že samosprávne kraje pri údržbe mostných objektov nevyužívajú diagnostiku mostu. Aj v tomto ohľade NKÚ spomína Bratislavský kraj ako región, kde sa v rokoch 2013-2016 ani raz nevyužil inštitút diagnostiky mostov. "Bratislavský samosprávny kraj dodržuje všetky platné predpisy. Minimálne raz ročne preveruje stav mostných objektov, sledujú sa a evidujú problémy a podľa stavu sa prijímajú opatrenia," zdôraznil. "Ja osobne by som bol veľmi rád, ak by boli všetky mosty v bezchybnom až veľmi dobrom stave, no to by si žiadalo aj viac peňazí, ktoré máme momentálne k dispozícii," dodal.


Šéf americkej diplomacie vyzval senátorov, aby schválili vstup Čiernej Hory do NATO

Čiernohorská prozápadná vláda dúfa, že krajina sa stane riadnym členom NATO.

WASHINGTON. Minister zahraničných vecí USA Rex Tillerson vyzval členov amerického Senátu, aby ratifikovali vstup Čiernej Hory do NATO. V liste adresovanom senátnym lídrom zdôraznil, že takýto krok je vo "výsostnom záujme Spojených štátov". Podľa Tillersona bude mať členstvo Čiernej Hory v Severoatlantickej aliancii pozitívny vplyv aj na susedov tejto malej balkánskej krajiny. Vyjadril očakávanie, že tento krok posilní integračné snahy a demokratické reformy a podporí obchod, bezpečnosť a stabilitu na Balkáne. O liste datovanom 7. marcom informovala v utorok agentúra Reuters. Čiernohorská prozápadná vláda dúfa, že krajina sa stane riadnym členom NATO už na summite tejto transatlantickej bezpečnostnej organizácie, ktorý sa bude konať koncom mája. Vstup Čiernej Hory do NATO však musí ratifikovať všetkých 28 členských krajín aliancie, doposiaľ tak urobilo už 25. Svoj súhlas musí ešte vysloviť americký Senát, kde príslušné hlasovanie oddialili námietky niektorých republikánskych senátorov. Niektorí čiernohorskí predstavitelia sa obávajú, že by sa americký prezident Donald Trump mohol postaviť proti členstvu Čiernej Hory v NATO. Nový šéf Bieleho domu totiž deklaroval snahu o zlepšenie vzťahov s Ruskom, ktoré ostro vystupuje proti ďalšiemu rozširovaniu aliancie. Čiernohorská proruská opozícia sa nedávno obrátila na hlavného Trumpovho stratéga Steva Bannona, aby pomohol zablokovať snahy tejto balkánskej krajiny o členstvo v NATO. Pristúpenie Čiernej Hory k NATO už ratifikoval vplyvný výbor amerického Senátu pre zahraničné vzťahy. Termín hlasovania v pléne Senátu zatiaľ nestanovili.


Katalánsky najvyšší súd požiadal španielsku políciu o ochranu

Najvyšší súd chce normálne fungovať v prípade vyhlásenia nezávislosti Katalánska.

BARCELONA. Katalánsky najvyšší súd požiadal španielsku štátnu políciu o poskytnutie dodatočnej ochrany svojej budovy v prípade, že katalánsky parlament pristúpi k jednostrannému vyhláseniu nezávislosti tohto regiónu. Oznámila to v pondelok zmienená justičná inštitúcia, ktorú cituje agentúra Reuters. Rozhodnutie o požiadaní španielskej štátnej polície, ktorá by posilnila miestne bezpečnostné sily pri ochrane budovy najvyššieho súdu, padlo so zámerom "zaistiť jej plné a normálne fungovanie" v prípade vyhlásenia suverenity Katalánska od centrálnej vlády v Madride, uvádza sa vo vyhlásení najvyššieho súdu. Nemecká kancelárka Angela Merkelová počas víkendu telefonicky hovorila so španielskym premiérom Marianom Rajoyom, s ktorým diskutovala o katalánskej kríze a zdôraznila svoju podporu jednote Španielska. Kancelárka o tejto otázke telefonovala taktiež s predsedom Európskej komisie Jeanom-Claudom Junckerom. V Európe narastá znepokojenie nad možným vyhlásením nezávislosti Katalánska, ku ktorému môže predseda tamojšieho parlamentu Carles Puigdemont pristúpiť už na avizovanom utorkovom zasadaní regionálneho zákonodarného zboru. Ide o najzávažnejšiu politickú krízu v Španielsku za niekoľko uplynulých desaťročí.


Finalistov súťaže Auto roka 2017 poznáme, tipli sme víťaza

Víťaza vyhlásia tradične počas autosalónu v Ženeve.

Sedem finalistov súťaže Auto roka 2017 je už dlhšie známych. Vyhlásenie víťaza sa už po šiestykrát uskutoční na autosalóne v Ženeve. Podobných ankiet a súťaží máme celú kopu a dnes prakticky každá automobilka nájde anketu, v ktorej zvíťazí. The Car of the Year má slušnú tradíciu, veď toto ocenenie sa odovzdáva od roku 1964, je najstaršie v Európe a patrí medzi najprestížnejšie. O cenu Auto roka 2017 zabojovalo celkovo 29 modelov. V polovici novembra vybrala porota, pozostávajúca z 58 žurnalistov z 22 krajín, sedmičku finalistov. Posledné testy áut prebehnú 20. a 21. februára vo výskumnom a testovacom centre v Mortefontaine (Francúzsko). My sme sa v krátkom hodnotení pozreli na jednotlivé autá a skúsili sme tipnúť víťaza. Gulia strhla pozornosť na značku Alfa Romeo. Po nie príliš úspešných rokoch dáva automobilke nádej na svetlejšiu budúcnosť. Masové predaje sa však čakajú až od nových modelov SUV. Aj preto neočakávame útok na titul. Gulia mala za úlohu v prvom rade pozdvihnúť imidž značky a dať ju do pozornosti médií. Túto úlohu zvládla na sto percent. Emócie sršia najmä zo športovej verzie QV. V Trnave vyrábané auto zaujalo svojim netradičným dizajnom. V teste nás skôr presvedčilo pohodlným podvozkom. Prejav trojvalcového motora nemôžeme označiť slovom etalón, ale k malému autu sa hodí rozhodne viac ako naftové agregáty. Volvo s Mercedesom si navzájom konkurujú. Subjektívne hodnotíme ako krajšiu švédsku novinku. Švédsky výrobca prichádza v poslednom čase s naozaj peknými autami. Mercedes má zas navrch pri pohľade na technológie, ale aj spôsob ovládania infotainmentu. Tradične musíme vyzdvihnúť svetlá Mercedesu, ale aj prevodovku 9G Tronic. Malá Micra bola pre nás veľkým prekvapením a malou hviezdou autosalónu v Paríži. Nissan svoj mestský model od základu zmenil. Je postavený na novej platforme a určený primárne pre európskych zákazníkov. Dizajnéri sa pri jeho navrhovaní vo veľkej miere inšpirovali konceptom Sway. Micra je jediný z finalistov, ktorý sme zatiaľ nemali možnosť vyskúšať na ceste. Nový Peugeot 3008 kopíruje súčasné trendy. So zmenou generácie sa zmenilo aj zameranie auta. Rodinné MPV sa premenilo na štýlovejší a dnes populárnejší crossover. Viac ako vnútorný priestor je totiž zaujímavý vzhľad. Ku cti Peugeotu slúži fakt, že aj napriek tejto zmene ponúka nová generácia modelu 3008 slušný priestor pre posádku. Zaujímavým prvkom je i-Cockpit, za ktorý francúzska automobilka získala ocenenie Technology Award od magazínu What Car? Aj novinka od Toyoty je jednoznačne zameraná na dizajn, strohosť sa vytratila aj z interiéru. Priestor v aute je orientovaný na pasažierov. Logicky preto utrpel batožinový priestor so základným objemom 377 l. Japonský výrobca “ušil“ auto pre Európu a verí hlavne hybridnému pohonu. Nám sa po prvej skúsenosti viac páčila benzínová verzia 1,2T s manuálnou šesťstupňovou prevodovkou s automatickým medziplynom. A aký je náš tip na víťaza? Emócie nás jednoznačne ťahajú k Gulii, pragmatizmus k Peugeotu 3008. V posledných rokoch sa skôr presadzovali dostupnejšie autá. Minuloročným víťazom bol Opel Astra, drahé BMW radu 7 bolo odsúdené na neúspech. Z tohto pohľadu majú šancu aj Citroen s Nissanom. Na prvých miestach očakávame Peugeot a Toyotu. Tipovať je však naozaj ťažké. Pri minuloročnom hlasovaní sa totiž výraznejšie prejavilo aj nadržiavanie hlasujúcich domácim automobilkám. Tento trend bolo badať prakticky pri každej dotknutej národnosti. Výrazne z toho ťažilo aj druhé Volvo XC 90.


Trump obhajuje podmienky migrantov v zadržiavacich centrách

Trumpova administratíva čelí pre situáciu v zadržiavacich centrách rastúcej kritike.

WASHINGTON. Americký prezident Donald Trump obhajuje stav amerických zadržiavacich centier aj napriek rastúcej kritike podmienok, ktoré v nich vládnu. V stredu o tom písala agentúra AP. "Ľudia pracujúci v našej pohraničnej stráži nie sú zamestnancami nemocníc, lekári a ani sestričky," vyhlásil Trump na Twitteri. Na margo sťažností, týkajúcich sa životných podmienok migrantov v zadržiavacich centrách, ďalej uviedol, že: "Mnohí z týchto nelegálnych votrelcov teraz žijú omnoho lepšie, ako žili tam, odkiaľ prišli". Demokrati, ktorí v poslednom čase navštevujú zadržiavacie centrá, sa budú podľa jeho názoru "tváriť šokovane a zdesene" bez ohľadu na to, "ako dobre veci vyzerajú", len aby získali politický kapitál. Trumpova administratíva čelí pre situáciu v amerických zadržiavacich centrách rastúcej kritike zákonodarcov aj štátnych inšpektorov. Šéf Bieleho domu v tejto súvislosti uviedol, že ak sú migranti nespokojní s podmienkami, treba im povedať, aby neprichádzali a "problém bude vyriešený".


Portugalsko vrátilo už polovicu úveru, ktorý má od MMF

Portugalský rezort financií uhradil Medzinárodnému menovému fondu 1,7 miliardy eur, ktoré boli splatné až v roku 2019. Krajina tak fondu vrátila už 13 miliárd eur.

LISABON. Portugalská vláda splatila Medzinárodnému menovému fondu (MMF) už polovicu peňazí, ktoré od neho dostala v roku 2011 v rámci núdzovej pomoci. Ministerstvo financií Portugalska v pondelok večer informovalo, že minulý týždeň vrátilo fondu 1,7 mld. eur, ktoré boli splatné až v roku 2019. Znamená to, že krajina fondu vrátila už 13 mld. eur. Portugalské ministerstvo financií uviedlo, že predčasné splácanie úverov je dôkazom toho, že krajina je finančne opäť zdravá.Portugalsko bolo v roku 2011 na pokraji bankrotu, keďže v dôsledku finančnej krízy malo k dispozícii necelých 400 mil. eur. Európska únia spoločne s MMF krajine poskytla núdzovú pomoc v sume 78 mld. eur. Predčasné splácanie týchto úverov znamená, že Portugalsko zaplatí menej na úrokoch.Minulý týždeň portugalský minister financií Mário Centeno informoval, že rozpočtový deficit krajiny za rok 2016 bol maximálne na úrovni 2,1 percenta hrubého domáceho produktu (HDP). Bol tak pohodlne pod úrovňou 2,5 percenta HDP, na ktorej sa Lisabon dohodol s Európskou úniou. Krajina tak zredukovala schodok rozpočtu na najnižšiu úroveň za vyše 40 rokov napriek varovaniam, že jej politika zameraná na rušenie úsporných opatrení by mohla znamenať finančnú katastrofu.


Poradcu ukrajinského premiéra vzali do väzby, mal donášať Rusom

Ježov bol aj osobným tlmočníkom Volodymyra Hrojsmana.

KYJEV. Poradca ukrajinského premiéra Volodymyra Hrojsmana, ktorého v stredu zatkli v súvislosti s podozreniami, že mal pôsobiť ako ruský špión a ruskej strane mal dodávať citlivé informácie priamo z najvyšších kruhov ukrajinskej politiky, si počká na výsledky vyšetrovania vo väzbe. Stanislava Ježova, ktorý bol jedným z premiérových najbližších poradcov a zároveň bol aj jeho osobným tlmočníkom a sprevádzal ho pri všetkých významných zahraničných cestách, poslal kyjevský súd za mreže zatiaľ do 17. februára. Premiér Hrojsman sa poďakoval ukrajinskej tajnej službe SBU, ktorá Ježova odhalila, za jej "bdelosť a profesionalitu" a vyhlásil, že Ježov bol už dlhší čas pod drobnohľadom SBU a nemal prístup k citlivým informáciám.


Zomrel herec R. Lee Ermey, známy z Kubrickovej Olovenej vesty

Účinkoval vo viacerých vojnových filmoch vrátane kultovej snímky režiséra Francisa Forda Coppolu Apokalypsa.

LOS ANGELES. Vo veku 74 rokov zomrel v nedeľu hollywoodsky herec R. Lee Ermey, ktorý sa preslávil úlohou nekompromisného seržanta Hartmana vo vojnovom filme Olovená vesta (Full Metal Jacket) režiséra Stanleyho Kubricka. Informovala o tom v pondelok agentúra AP. Ermeyho dlhoročný manažér Bill Rogin uviedol, že herec skonal v nedeľu ráno. Príčinou jeho úmrtia boli komplikácie spôsobené zápalom pľúc. Počas svojej hereckej kariéry, ktorú odštartoval po viac ako desaťročnom pôsobení v americkej námornej pechote, účinkoval vo viacerých vojnových filmoch vrátane kultovej snímky režiséra Francisa Forda Coppolu Apokalypsa z roku 1979, kde si zahral pilota vrtuľníka. Skutočnú slávu mu však priniesla až úloha seržanta Hartmana v Kubrickovej Olovenej veste z roku 1987, za ktorú si vyslúžil nomináciu na Zlatý glóbus v kategórii najlepší herec vo vedľajšej úlohe. Svoj hlas R. Lee Ermey prepožičal aj postavičke Sargea (seržanta) v animovanom filme Príbeh hračiek. Podľa Rogina napriek tomu, že Ermey vo filmoch stvárňoval postavy drsných a zásadových mužov, v skutočnosti bol rodinne založeným a láskavým človekom, ktorý celý život podporoval ľudí slúžiacich vlasti v amerických ozbrojených silách.


Iránske zásoby jadrového materiálu sú stále v súlade s dohodou

Teherán začiatkom mája oznámil, že čiastočne odstúpi od medzinárodnej dohody o jadrovom programe.

VIEDEŇ. Zásoby dôležitých druhov jadrového materiálu sa v Iráne zvýšili, stále však nepresahujú limity stanovené medzinárodnou dohodou o obmedzení tamojšieho jadrového programu z roku 2015. Vo svojej najnovšej správe to uviedla v piatok Medzinárodná agentúra pre atómovú energiu (MAAE) so sídlom vo Viedni. Inšpektori konštatovali pokračujúce plnenie dohody i napriek oznámeniu iránskej vlády zo začiatku mája, že sa ďalej necíti viazaná dohodnutými ohraničeniami, pokiaľ ide o zásoby obohateného uránu a ťažkej vody, uviedla tlačová agentúra AFP. Podľa zistenia MAAE mal Irán k dňu 26. mája 125,2 tony ťažkej vody, čo je o 0,4 tony viac než vo februári, stále však menej než hraničných 130 ton, ako stanovuje jadrová dohoda. Zásoba obohateného uránu stúpla od februára do 20. mája zo 163,8 na 174,1 kilogramu, pričom dohodnutý limit je až 300 kilogramov. Teherán začiatkom mája oznámil, že čiastočne odstúpi od medzinárodnej dohody o svojom jadrovom programe, oficiálne označovanej ako Spoločný komplexný akčný plán (JCPOA). Americký prezident Donald Trump následne zaviedol nové sankcie voči Iránu, ktoré postihujú tamojší oceliarsky a ťažobný priemysel. Spojené štáty pritom od jadrovej dohody odstúpili už pred rokom, načo zaviedli embargo na dovoz iránskej ropy. Biely dom nariadil tento mesiac presun lietadlovej lode a bombardérov do oblasti Perzského zálivu, aby boli pripravené odpovedať na prípadný útok vedený Teheránom, ktorý by bol namierený proti americkým záujmom alebo spojencom v regióne.


Mihál kritizoval Richtera a vládu za minimálnu mzdu

BRATISLAVA. V budúcom roku by mal byť pripravený legislatívny návrh, ktorý upraví odmeňovanie zamestnancov vo verejnej sfére. Pracovná skupina sa zaoberá napríklad tým, či zostane rovnaký počet tarifných tried, ako je v súčasnosti. V diskusnej relácii RTVS to uviedol minister práce Ján Richter (Smer-SD). Šéf rezortu práce pripustil, že štát mešká z hľadiska nastavenia odmeňovania zamestnancov vo verejnej sfére, preto sa stáva, že spodný tabuľkový plat týchto zamestnancov je pod hranicou minimálnej mzdy, pričom štát týmto zamestnancom rozdiel dopláca. "Stráca sa ale podstata, a to je rozdiel v jednotlivých tarifách. Zamestnanec so základným vzdelaním sa vyrovnáva maturantom a to nie je dobré. Preto pracuje komisia. Nejdeme riešiť len tie spodné tarify. Automaticky sa budú aj finančné veci posúvať až po tú najvyššiu tarifu," avizoval Richter. Finančný vplyv zmien by mal predstavovať približne štvrť miliardy eur ročne. "Rokuje sa aj s odborármi, aj so sociálnymi partnermi, aby sa prijala istá časová postupnosť. Dôležité je prijať novú legislatívu. Tabuľka sa bude vždy začínať minimálnou mzdou a automaticky sa musí nájsť spôsob a mechanizmus na nejakú valorizáciu, lebo tie tabuľky by sa museli vždy meniť. Je otázka, či toľko tried bude, ako je dnes," priblížil Richter s tým, že v budúcom roku sa musí určite začať legislatívny proces. Opozičný poslanec Jozef Mihál však kritizuje vládu, že používa vo verejnej sfére "nerovnakú politiku" pri odmeňovaní zamestnancov v porovnaní so súkromnou sférou. Ako príklad uviedol vysokoškoláka bez praxe, ktorý nastúpi na vysokoškolský post vo verejnej správe. "V roku 2012 mal 429 eur, teraz v tomto roku sa to zvyšovalo na 495 eur. Za tých 6 rokov mal plus skromných 66 eur, pričom v súkromnej sfére sa minimálna mzda za ten istý čas v tej základnej minimálnej mzde zvýšila o 153 eur a v druhom stupni o 184 eur. Tu vidno trojnásobný rozdiel pri navýšení platových tabuliek zamestnancov vo verejnom záujme oproti súkromnej sfére," upozornil Mihál. Vláda sa tak podľa neho na jednej strane chváli tým, ako zvyšuje minimálnu mzdu, ale na druhej strane zabúda na zamestnancov vo verejnej sfére. "Nič vás to nestojí, práve naopak, na tom skasírujete úžasné sumy na vyšších daniach a odvodoch a na druhej strane vlastným zamestnancom vo verejnej správe sa platové tabuľky zvyšujú symbolicky," adresoval rezortu práce Mihál. Richter však trvá na tom, že na takejto zložitej právnej norme sa musia podieľať všetci sociálni partneri. "To, že štát nič nestojí zvyšovanie minimálnej mzdy, nie je pravda. Skoro 40 % zamestnancov, ktorí sú na minimálnej mzde, sú z verejnej služby a týmto musí buď samospráva, alebo štát doplácať do výšky minimálnej mzdy," dodal Richter.


Najužitočnejším hráčom bol Bondra. Aký bol Súboj legiend pod holým nebom

BANSKÁ BYSTRICA. Hokejový Kaufland Winter Classic Games 2019 ožil na Slovensku a na banskobystrických Štiavničkách na štadióne VŠC Dukla zažil historickú premiéru. V sobotu bol pod holým nebom v znamení Súboja legiend a originálnych súťaží zručností. V oboch tímoch sa zišli hráči s titulmi majstrov sveta, s medailami zo svetového šampionátu, hviezdy zámorskej NHL aj s držiteľmi Stanleyho pohára a ďalšie osobnosti slovenskej hokejovej histórie. Kapitánmi jednotlivých tímov boli Miroslav Šatan a Peter Bondra. Na úvod sa divákom prihovoril Richard Lintner, riaditeľ Pro-hokeja. "Vďaka všetkým ľuďom, ktorí sa zapojili do organizácie, počasie síce ideálne nie je, ale Winter Classic má tú pravú podobu. Keď niekto skončí kariéru, dostáva rôzne ocenenia, ja by som chcel teraz verejne pred týmto zápasom poďakovať tomu, ktorý nás viedol v najlepších časoch a pod ktorým sme zažili veľkú slávu, Jánovi Filcovi," uviedol. Winter Classic poznačilo teplejšie počasie s mäkším ľadom, korčule sa do neho viac zarezávali, no skvelá atmosféra strhla každého jedného diváka. Vo vložených súťažiach sa góly pripisovali k zápasovému výsledku, a tak aj tí, ktorí do hry nezasiahli, prispeli na celkové skóre i na konto Kvapka nádeje. Hralo sa 3x10 minút štyria proti štyrom a v prestávkach sa dostali k slovu atraktívne súťaže zručností. Pri čestnom buly z rúk Jána Filca zapózovali Šatan a Bondra a na góly sa dlho nečakalo. Historickým prvým gólom sa do Winter Classic zapísal v 2. minúte Kroták, no po štyroch minútach už bolo 2:2. Tretina sa skončila 4:2 a stav sa zmenil po nájazdoch trojíc, tvrdosti strely s víťazným Podhradským (142 km/h) a streľbe ponad tri autá na 9:8. V druhej tretine sa prezentoval dvoma gólmi Šatan, otočil stav na 9:10, Bicek, Majeský, Bondra, Vaic ho však zmenili na 14:10. Róbert Petrovický stihol upraviť skóre na 14:11, už po časovom limite, no rozhodcovia prižmúrili obe oči a gól uznali. Po druhej prestávke vďaka samostatným nájazdom, streľbe na terče a zo strechy svietilo skóre 17:16. V mierení na štyri terče boli s jednou chybou najlepší Kroták, Vaic a Stümpel so Šatanom, v nájazdoch Staňa vychytal všetkých šesť a zo strechy trafil Bondra len žŕdku. V tretej tretine si dopriali hráči väčšiu voľnosť, naťahovali sa o každý gól, v 25. minúte Šatan strelil 20. gól Tipsport tímu, Cibák v 27. minúte vyrovnal. V predposlednej minúte Rastislav Pavlikovský a do prázdnej bránky pri power play Šatan už zvýšili na 22:20 pre Tipsport tím. Zedník 30 sekúnd pred koncom ešte znížil, no Kopecký stanovil do prázdnej bránky výsledok 23:21. Za najužitočnejšieho hráča vyhlásili Petra Bondru. Góly z hry: Vaic 3, Kroták, Bicek a Cibák po 2, Hudec, Majeský, Bondra, Zedník - Šatan 4, Petrovický a Kopecký po 2, Milo, Marcel Hossa, Pavlikovský Kaufland tím: Miroslav Šimonovič - Ivan Droppa, Ivan Majeský, Ladislav Čierny - Michal Handzuš, Richard Zedník, Tomáš Surový, Peter Bondra, Jiří Bicek, Martin Cibák, Arne Kroták, Ľubomír Vaic, Michal Hudec, tréneri Ján Filc, Ľubomír Pokovič Tipsport tím: Ján Lašák, Rastislav Staňa - Ľubomír Višňovský, Ľubomír Sekeráš, Dušan Milo, Peter Podhradský - Marián Hossa, Tomáš Kopecký, Rastislav Pavlikovský, Miroslav Šatan, Jozef Stümpel, Ján Pardavý, Róbert Petrovický, Marcel Hossa, Andrej Podkonický, tréneri František Hossa, Ernest Bokroš Miroslav Šatan: "Celkom podarená akcia, len 'Citróna' (Richarda Lintnera - pozn. red.) musíme vyhrešiť, že nevybavil počasie, ten dážď nám mohol prekážať, inak bolo všetko v poriadku. Diváci sa bavili i my sme sa na striedačke zabávali. Vždy sa radi stretneme, ešte viac na ľade, uhrali sme to, ukorčuľovali, aj nejaké góly padli, dúfam, že diváci odišli s dobrou náladou." Richard Zedník: "Snažili sme sa (o streľbe zo strechy - pozn. red.), asi sme si to vystrieľali minulý týždeň. Veril som si, no svetlá dosť nepríjemne svietili. Inak bolo super stretnúť sa, výborná akcia, o to lepšia pre nás, že to bolo v Banskej Bystrici." Michal Handzuš: "Ľad mal len dve diery, inak bol kvalitný. Zabavili sme sa, aj súťaže boli zaujímavé. Dukla bola pre mňa v minulosti chrám a teraz to bolo špeciálne, keď som si tu mohol zahrať hokej. Ruka mi vydržala, mal som špeciálnu ortézu." Peter Bondra: "Asi to šlo podľa veku (o tom, že ho vyhlásili za najproduktívnejšieho hráča - pozn. red.), som najstarší, pamätalo sa na mňa. Bola to dobrá akcia, škoda, že som zo strechy netrafil, dĺžka bola dobrá, chcelo to len trochu šťastia. My sme boli vychovaní neustále bojovať, aj teraz sme sa snažili vyhrať až do konca."


Talianska polícia rozbila skupinu podozrivú z financovania terorizmu

Policajti prehľadali celkovo 20 domov v troch regiónoch.

RÍM. Talianska polícia oznámila, že jej protiteroristické jednotky rozbili skupinu zloženú zo Sýrčanov a Maročanov, podozrivú zo zabezpečovania financií a inej podpory pre islamských militantov v Sýrii. Policajti pri štvrtkovej operácii prehľadali celkovo 20 domov v troch regiónoch severného Talianska a na ostrove Sardínia. Zadržali súčasne 14 osôb, na ktoré boli vydané zatykače pre podozrenie zo spojenia s teroristickými skupinami, z financovania terorizmu a porušenia finančnej legislatívy. "Veľká sieť podpory" odhalená v meste Olbia na Sardínii a v meste Brescia východne od Milána pracovala pre skupinu Džabhat an-Nusra, bývalú sýrsku odnož al-Káidy. "Okrem peňazí posielali zbrane, autá, čokoľvek, čo by mohlo pomôcť ozbrojenému protivládnemu boju v Sýrii," povedala pre verejnoprávny rozhlas RAI zástupkyňa špeciálnych policajných jednotiek DIGOS Cristina Rapettiová. Taliansky protiteroristický prokurátor Federico Cafiero de Raho predtým pre televíziu Sky TG24 povedal, že podozriví patria k jednej bunke, ktorá "zbierala a doručovala značné financie do Sýrie na podporu vojny". Všetci majú podľa neho legálny pobyt v Taliansku.


USA zaznemenali v apríli nárast nových pracovných miest

Miera nezamestnanosti v krajine sa minulý mesiac znížila na 3,9 percenta.

WASHINGTON. Americkí zamestnávatelia v apríli mierne zvýšili tempo prijímania nových pracovníkov, čo sa považuje za dôkaz odolnosti ekonomiky napriek nedávnym turbulenciám na akciovom trhu a obavám z možnej obchodnej vojny. V hospodárstve USA minulý mesiac pribudlo 164 tis. nových pracovných pozícií, čiže viac ako v marci, kedy sa podľa revidovaných údajov vytvorilo 135 tis. pracovných miest. Informovalo o tom v piatok americké ministerstvo práce. Miera nezamestnanosti v USA sa v apríli znížila na 3,9 percenta po tom, ako sa počas predchádzajúcich šiestich mesiacov držala na úrovni 4,1 percenta. Nezamestnanosť v krajine je v súčasnosti najnižšia od decembra 2000. Mnohí americkí zamestnávatelia tvrdia, že je pre nich ťažké nájsť kvalifikovaných pracovníkov. Väčšina odvetví však ešte významne nezvýšila mzdy a priemerná hodinová mzda v apríli v USA medziročne stúpla o 2,6 percenta.


V Postupime odstraňovali 250-kilogramovú americkú bombu

Odstraňovanie zabudnutej nevybuchnutej americkej leteckej bomby z druhej svetovej vojny si vyžiadalo evakuáciu takmer 10-tisíc ľudí.

POSTUPIM. Odstraňovanie zabudnutej nevybuchnutej americkej leteckej bomby z druhej svetovej vojny si v stredu vyžiadalo evakuáciu takmer 10-tisíc ľudí v centre Postupimu, metropoly nemeckej spolkovej krajiny Brandenbursko vo východnej časti Nemecka. Americká 250-kilogramová letecká bomba sa našla v pondelok v stavebných základoch banky oproti hlavnej mestskej železničnej stanice. Z bezpečnostných dôvodov pozastavili úrady počas zneškodňovania bomby aj vlakovú a mestskú hromadnú dopravu, uviedla agentúra DPA. Úrady uzatvorili zónu do 800 metrov okolo miesta nálezu v centre mesta, ktoré je súčasťou metropolitnej oblasti Berlín/Brandenbursko. Dôsledky evakuácie v evakuačnej zóne postihli aj niekoľko služieb vrátane niekoľkých opatrovateľských domov, škôl, škôlok, jedného veľkého hotela, plavárne a budovy krajinského parlamentu.


Tri osoby prišli o život pri rukojemníckej dráme v Zürichu

ZURICH. Tri osoby prišli o život v piatok po tom, ako ozbrojený muž v byte na predmestí Zürichu usmrtil dve ženy, ktoré zadržiaval, a následne spáchal samovraždu. Informovala o tom agentúra AP s odvolaním sa na miestnu políciu. Šesťdesiatročný Švajčiar zadržiaval od rána vo svojom byte dve ženy vo veku 34 a 38 rokov a vyhrážal sa, že ich zabije, ak polícia z miesta neodíde. Políciu upozornila skoro ráno suseda a pravdepodobne aj jedna z obetí, uvádza na svojej stránke denník Die Welt. Muž približne po troch hodinách oznámil, že sa zakrátko vzdá polícii. O niečo neskôr však zaznelo viacero výstrelov. Keď policajti vstúpili do bytu, našli v ňom tri osoby s ťažkými zraneniami, ktorým napriek okamžitému poskytnutiu prvej pomoci na mieste podľahli. Polícia zaistila vražednú zbraň. Motív konania muža a ani národnosť oboch žien nie sú známe. V byte, kde sa krviprelievanie odohralo, Švajčiar nebýval.


Simpsonovci komentovali hiphop. S Rytmusom by si rozumeli

Animovaný seriál odvysielal svoju prvú hodinovú epizódu. Náročná téma si vyžiadala dlhší čas.

Pred Vianocami vydával Rytmus nový album Krstný otec. Na bilbordoch mal na krku zlatú reťaz a na hlave korunu. Úspešná v tom období bola aj kniha o Majkovi Spiritovi Chalan, ktorý vynašiel Spirita, aby inšpiroval. Kníhkupectvo Panta Rhei titul reklamovalo na sviatočných plagátoch s tým, aby čitatelia darovali blízkym „motiváciu“. Oboch si prehrávajú na internete milióny Slovákov. O tom, že hiphop je najmä o úspechu a motivačných textoch, sa prekvapivo zhodnú aj so Simpsonovcami. Slávny kreslený seriál o bežnej americkej rodinke teraz predstavil svoju prvú hodinovú epizódu. Všetkých jej šesťsto častí malo doteraz len dvadsať minút. Najnovšia s názvom The Great Phatsby bola taká dlhá zrejme preto, že aj jej téma bola zložitá. Snažila sa vysvetliť, o čom je hiphop, hudobný žáner, ktorý je minimálne podľa spotify dnes najpopulárnejším. Ako sa im to podarilo? Vysvetliť, čo ľudí priťahuje na kombinácii energického prejavu a rytmov, nie je jednoduché. Seriál si na pomoc zavolal odborníka. Hiphopového producenta Jima Beanza, ktorý najprv spolupracoval s Timbalandom a neskôr napísal víťaznú pesničku Eurovízie. K televíznej tvorbe má blízko, pretože pripravil väčšinu piesní do seriálu Empire, ktorý rozprával o rodine pracujúcej v šoubiznise. Lenže, Simpsonovci si mohli radšej vybrať aj lepšieho poradcu. Beanz totiž rozumie najmä tomu, čo je v rape populárne. K nejakým spoločensko-historickým súvislostiam alebo problematike menšín sa preto nevracia a zabúda na to, že žáner vlastne vznikol v chudobnej komunite v Bronxe. Svet hiphopu vníma cez večierky plné pozlátky, drahokamov a opitých hviezd. Na jednom z nich sa napríklad stretnú kreslené podobizne raperov Snoop Doga, Commona a Beyoncé. Je však najväčšou zmenou v žánri za štyridsať rokov naozaj len to, že jeho hviezdy dnes majú kabriolety? Možno keby scenár k epizóde napísal sociálne angažovaný raper Kendrick Lamar, obraz hiphopu by bol iný. Základnú os príbehu si Simpsonovci požičali z románu Veľký Gatsby. Jednou z jej postáv je miliardár žijúci vo vile, ktorý organizuje ohromné večierky a jeho bohatstvo je záhadou. Volá sa Jay G a je to najslávnejší hiphopový producent na svete. A ako sa neskôr dozvieme, aj darebák. Na krku nosí zlaté reťaze, na ruke má pätoro hodiniek a číta motivačnú literatúru. Jeho bankové konto priťahuje miliardára Burnsa a Homera Simpsona, ktorí sa pokúsia zistiť tajomstvo jeho úspechu. Medzitým sa ozve osemnásť piesní a žlté postavičky povedia niekoľko výstižných vedomostí o hiphope. Dozvieme sa napríklad, že najväčším odborníkom na mestské subkultúry je „biely nerd“ a že jediným spôsobom, ako rapera zničiť, je znemožniť jeho tvorbu a byť ešte lepším vo svojom remesle. Bolo to zábavné a trefné. Simpsonovci sa však vyhli jednému dôležitému rapovému fenoménu, a to nadávkam. Keďže ho vysielajú ako program pre celú rodinu, animovaní raperi museli byť slušní. Podľa štatistiky magazínu Shortlist použitie nadávok v textoch v novom tisícročí skôr stúpa. Svoj vrchol zažilo v roku 2001 a dnes skôr stúpa, pričom najviac nevhodných slov použil vo svojich albumoch Tupac. Veľa z nich by ste našli aj v textoch najpopulárnejších slovenských raperov. Tento text ste mohli čítať vďaka tomu, že platíte za obsah. Vážime si to.


Irán použije špeciálny fond na odstránenie škôd po záplavách

Iránsky prezident požiadal ajatolláha Chámeneího, aby uvoľnil dve miliardy dolárov .

TEHERÁN. Iránsky najvyšší duchovný vodca ajatolláh Chámeneí povolil použitie Národného rozvojového fondu v súvislosti so škodami, ktoré napáchali záplavy. Tie počas uplynulých týždňov zabili najmenej 76 ľudí. V pondelok o tom informovala tamojšia oficiálna tlačová agentúra IRNA s tým, že špeciálny fond môžu využiť v prípade, ak by na riešenie situácie nestačil bežný rozpočet krajiny. Záplavy na severe a západe krajiny od minulého mesiaca spôsobili škody za približne 2,5 miliardy dolárov (v prepočte približne 2,2 miliardy eur). Iránsky prezident Hassan Rúhání minulý týždeň požiadal Chámeneího, aby uvoľnil dve miliardy dolárov (zhruba 1,8 miliardy eur) zo spomínaného fondu, ktorý založili v roku 2000. Fond zhromažďuje niektoré zahraničné príjmy, ktoré potom využívajú na núdzové potreby.


Za vykorisťovanie uväznili v Británii matku a syna zo Slovenska

Rodina z Nitry sa k obvineniam priznala.

LONDÝN. Matku a syna pôvodom zo Slovenska uväznili v Británii po tom, ako sa priznali k podvodu a vykorisťovaniu dvoch Slovákov. Jedného z nich dokonca prinútili k fingovanému sobášu, informoval v utorok britský denník Cambs Times. Margita Sláviková z Nitry a jej syn Robert Slávik žijúci v meste Peterborough v Británii, sa k obvineniam, že kontrolovali bankové účty dvoch Slovákov a vyberali si pôžičky na ich mená, priznali. Vykorisťovaní muži žili na dvoch rôznych adresách v Peterboroughu takmer osem rokov, počas ktorých zažívali vykorisťovanie a za svoju prácu dostávali len veľmi nízky plat. Pracovať do Británie odišli, keď ich na Slovensku oslovili Slávikovci. Za trestné činy voči spomínaným dvom mužom boli už v marci tohto roku uväznení aj ďalší príbuzní Margity Slávikovej - jej vnuk Roman Slávik a dcéra Mária Sláviková. Prvou obeťou zneužívania sa stal 30-ročný muž, ktorý za necelých osem rokov, počas ktorých v Británii pracoval, dostal zaplatených len približne 12 900 libier (14 501 eur), a to napriek tomu, že celkovo (vrátane benefitov) si zarobil 118 700 liber (133 438 eur). Druhému mužovi vo veku 46 rokov zaplatili zhruba 13 600 libier (15 288 eur), pričom reálne zarobil 80 100 libier (90 045 eur). Margita Sláviková mala pod kontrolou aj bankový účet jedného z dvojice mužov, ako i jeho bankomatovú kartu, preukaz zdravotného poistenia a občiansky preukaz. Tento muž bol prinútený vybrať si tri pôžičky v celkovej sume 3000 libier (3372 eur). Margita Sláviková mu z toho vrátila len 150 libier (168 eur). Druhého z mužov táto osoba takisto prinútila vziať si dve pôžičky vo výške 1000 libier (1124 eur), pričom mu vrátila 130 libier (146 eur). Na telefonáty na Slovensko využívala Sláviková jeho mobilný telefón a počas 18 mesiacov, keď bol po vážnom zranení dolnej končatiny práceneschopný, ho obrala aj o príspevok zo zdravotnej poisťovne, z ktorého mu vyplatila len 25 libier (28 eur). Tento muž musel na nátlak Slávikovej uzavrieť nájomnú zmluvu v byte v Peterboroughu na svoje meno a platiť týždenné nájomné vo výške 180 libier (202 eur). Na platenie účtov týkajúcich sa domácnosti rodina Slávikovcov z vlastných peňazí vôbec neprispievala.


Americký Kongres schválil daňovú reformu, Trump ju podpíše až v januári

Oddialia sa tak automatické škrty v sume 120 miliárd dolárov v populárnych programoch.

WASHINGTON. Americký Kongres schválil rozsiahlu daňovú reformu prinášajúcu výrazné zníženie daní pre firmy, ale predpokladá sa, že prezident Donald Trump pravdepodobne s podpisom zákona počká do budúceho roka. Oddialia sa tak automatické škrty v sume 120 miliárd dolárov v populárnych programoch, ako je program zdravotníckej starostlivosti Medicare. Ak Trump s podpisom počká do januára, škrty vo výdavkoch sa odložia do roku 2019, čiže na obdobie po najbližších voľbách do Kongresu. Balíček daňovej reformy, ktorá znamená zníženie daní o 1,5 bil. USD, Kongres definitívne schválil v stredu a poslal ho prezidentovi. Odloženie podpisu zákona sa nedotkne daňových poplatníkov. Redukcia daní aj tak začne platiť v januári a u zamestnancov sa zmeny pri zdaňovaní ich výplat prejavia vo februári. Hoci republikáni tvrdia opak, daňová reforma podľa oficiálnych odhadov Kongresu zvýši americký verejný dlh, a to v priebehu najbližšieho desaťročia o vyše 1 bil. USD. Reakcia akciových trhov na schválenie rozsiahlej americkej daňovej reformy bola zmiešaná. Americké akciové indexy v stredu väčšinou klesli, index Hang Seng v Hongkongu a čínsky index Shanghai Composite vo štvrtok stúpli, ale japonský Nikkei 225 oslabil.


SanDisk vyrobil kartu s najväčšou kapacitou na svete

Uchová stovky aplikácií, 40 hodín Full HD videa, alebo desiatky tisíc fotografií.

BERLÍN. Rozmerovo najmenšia pamäťová karta pre mobilné zariadenia má zase väčšiu kapacitu. Svetový rekord pri nej dosiala spoločnosť Western Digital s modelom SanDisk Ultra microSDXC. Pritom rekord v kapacite prekonala aj pred dvoma rokmi, keď dosiahla hranicu 200 gigabajtov. Jej zdvojnásobenie umožnili nové technológie, dizajn a výrobný proces s vyššou hustotou dát. Smartfón dokáže na kartu zapisovať rýchlosťou až 100 megabajtov za sekundu, čo je približne 1200 fotografií za jednu minútu. Karta je vďaka vysokej rýchlosti vhodná aj na záznam spomaleného, alebo 4K videa. Môžete ju využiť aj ako hlavné úložisko a na ukladanie aplikácií. Spĺňa totiž normu App Performance Class A1, čo je zásadná informácia pre tých, ktorí ju nechcú používať len ako sklad multimediálnych súborov. TIP: Pozrite si odborné recenzie a ceny externých úložísk v našej službe Recenzie.Sme.sk. Kúpiť si ju môžete hneď, doporučená cena je 249 eur. Dobre si ale pred tým preverte váš smartfón, nie každý model ju totiž zvládne. Tie najlepšie ju podporujú bez problémov a najnovšie majú limity až pri neexistujúcich kartách s kapacitou dva terabajty.